Tafallako Udala » Euskaraldiaren Nafarroako hamaikakoa aurkeztu da\nNafarroako hamaikakoa erreferentzialak diren eta ekimenean murgilduta dauden euskaltzale aktiboek osatutako talde anitza da: genero, adin eta alor desberdinetakoa. Euskaraldiko hurrengo mugarria, norbanakoen izen-ematea, udazkenean zabalduko da.\nIruñean aurkeztu dute gaur Euskaraldia: 11 egun euskaraz ariketa sozialaren Nafarroako hamaikakoa. Goizeanbildu dira hiriburuko NAPI eraikinean hamaikakoaren kideak: Oier Sanjurjo, futbolaria; Julian Iantzi, aurkezlea; Edorta Salvador, okina eta sukaldaria; Zuriñe Hidalgo, abeslaria eta aurkezlea; Nerea Egozkue, modeloa; Nerea Fillat, Katakrak-eko kidea; Mikele Grande, Uharteko gaztea; Mikel Idoate, enpresaria; Pello Yaben, enpresari aholkularia; Juan KruzLakasta, kazetaria; eta Saioa Jaurena, errugbi jokalaria. Haiek osatzen dute hamaikakoa, eta honen funtzioa, dinamikaren erreferentzia izatea da.\nHaiekin batera, ekimenaren Koordinazio Orokorreko ordezkariak ere izan dira: Oskar Zapata, Euskaltzaleen Topaguneko kidea eta Euskaraldiaren koordinatzailea Nafarroan; Ana Ollo, Nafarroako Gobernuko Herritarrekiko eta Erakundeekiko Harremanetako kontseilaria; eta Mikel Arregi, Euskarabidea – Euskararen Nafar Institutuko zuzendari kudeatzailea.\nHamaikakoa, hamaika laguneko taldea da modu pertsonalean eta borondatez Euskaraldia: 11 egun euskaraz ekimenean parte hartzea erabaki dutenak belarriprest eta ahobizi rolen bitartez. Hamaikakoa osatzen duten kideek euskararen aktibazioa sustatzeko babes urratsa ematea erabaki dute. Ekimenaren enbaxadore izango dira, eta herritarren parte hartzea aktibatzeko deia egin dute. Ekimenaren berri emango diete inguruko kideei, gainera. Izan ere, ekimenean parte hartu nahi duten pertsonek ere ahobizi eta belarriprest rolen bitartez euren hamaikako propioak osatu beharko dituzte. Hau da euskarazko harremanak izan eta inertziak astintzeko Euskaraldiak proposatzen duen formula.\nBelarriprest: Ekimenak irauten duen hamaika egunetan, dakienari berarekin euskaraz aritzeko gonbitea egingo dion pertsona da belarriprest, berak euskaraz zein erdaraz erantzun ahalko die. Euskara ulertzea da gutxieneko baldintza, baina hitz egiteko gaitasunari dagokionez, hitz egiteko gaitasun txikia duten pertsonak eta oso ondo moldatzen direnak ere izan daitezke.\nPrestatzaileen formakuntza. Burlatan izango da hurrengo saioa, larunbatean, ekainak 16, goizez.Eta Bilbon ekainaren 20an bilduko dira, arratsaldez.\nEuskaraldiko kantua aurkeztuko da uztailaren hasieran.\nNorbanakoen izen-ematea irailaren 20tik aurrera.\nNafarroako hamaikakoaren profila:\nOier Sanjurjo: Lizarra. Osasunako futbol jokalaria da Sanjurjo. 2008an egin zuen debuta lehen mailan. Ordutik hona jokatzen du Osasuna taldean.\nJulian Iantzi: Lesaka. Telebista aurkezlea da Iantzi. Ezaguna egin zen Basetxea edo Sorginen Laratza moduko saioekin. Azken urteetan El conquistador del fin del mundo telebista saioa aurkezten du ETB2n.\nEdorta Salvador: Iruñea. Okina eta sukaldaria. Pan Baker akademiaren sortzailea da, ogia egiteko ikastaroak eta berrikuntza jorratzen ditu. Basque CulinaryCenterreko irakaslea da.\nZuriñe Hidalgo: Zizur Nagusia. Abeslaria eta aurkezlea. Hesian taldeko abeslaria da, eta gaur egun ETBko hainbat saio aurkezten ditu, 3txulo edo Bagoaz, kasuko.\nNerea Egozkue: Iruñea. Modeloa. Miss World Navarra 2017an\nNerea Fillat: Iruñea. Katakrak proiektuko kidea. Aktibista.\nMikele Grande: Uharte. Chrysallis elkarteko kidea da Grande. Aurten txupinazoa botatzeko hautagaia da elkartearekin batera.\nMikel Idoate: Iruñea. 2016a arte pilotaria izan zen Idoate. Erretiroa hartu ostean enpresa munduan murgildu zen; abokatua ere bada.\nPello Yaben: Iruñea. Enpresa aholkularia. “El ocaso de la gestion de RRHH” liburuaren egilea. Pello YabenDevelopingOrganizations aholkularitza enpresaren sortzailea da Yaben.\nJuan Kruz Lakasta: Iruñea. Kazetaria. Eguzki irratian hasi zen lanean 17 urte zituela. Ondoren, Euskaldunon Egunkarian aritu zen, eta egun, Euskalerria irratian aritzen da. Irratiaz gain telebistan ere aritu da iritzi emaile, gidoigile eta kolaboratzaile lanetan.\nSaioa Jaurena: Elizondo. Errugbi jokalaria. Getxo taldean jokatzen du Jaurenak nesken ohorezko mailan.\n← 2018ko aurrekontuaren behin betiko onespena\n(Castellano) Instalaciones Ereta →


CCOO Irakaskuntza - Prentsa\nPatronalek oraindik ez dituzte bere gain hartu sinatutako konpromisioak.\nBirkokatzeko zirriborro baztertzaile bat aurkeztu du, eta aurretik adostutako irizpideak aldatu nahi ditu.\nBirkokatze Batzordeak atzo egindako bileran, Kristau Eskola, AICE- IZEA, Ikasgiltza y Elizbarrutiko ikastetxeak patronalek berriro erakutsi zuten ez zutela nahi ikasgelen itxieragatik lanpostua galtzen duten langileak birkokatzea.\nAzken hilabeteotan, ELA, STEILAS eta CCOO sindikatuek egiaztatu dugu Gizarte Ekimenaren sektoreko patronalek ez dituztela beren gain hartu nahi birkokatzearen inguruan sektorean sinatutako akordioetan hartutako konpromisoak. Akordioan sinatutakoa gauzatzeko epeak luzatu beste asmorik ez dute azaldu; adibidez, txosten juridikoa baten behar izateko aitzakiarekin, azken bilera atzeratu zuten, eta bi aste geroago “txosten juridiko” horren aurrrekoaren antzeko dokumentu bat aurkeztu ziguten; beste formato batean, baina eduki berberekin.\nUne oro, ELA, STEILAS eta CCOO sindikatuok, akordioetan sinatutako irizpideak errespetatuz birkokatzeko araudi bat landu dugu, ahalik eta bermatuena, lanpostua galtzen duten persona guztiak, sektorean birkokatzeko aukera izan dezaten, eta, horretarako, oinarrizko lan-dokumentu bat aurkezten dugu, hura arautzeko. Baina patronalek erakutsi dute bere helburua ez dela ikasgelak ixteagatik kaleratutako langile guztiak birkokatzea, baizik eta beraren irizpideak jarraituz nahi dituen langileak kaleratzea eta kontratatzen jarraitzea, Hezkuntza Sailak, ELA, STEILAS, CCOO eta UGT sindikatuek eta patronalek sinatutako “enpleguari eusteko eta plantilak gaztetzeko akordioa”-ren ondoriozko laguntzak jasoz.\nPatronalek ez dituzte bere gain hartzen sinatutako konpromisoak, eta erreglamendu proposamen bat aurkeztu du, eduki eta irizpide berriak gehitzeko, LPZ egitea aldatzeko, lanpostua galtzeko eta lanpostu huts bat eskuratzeko irizpideak aldatzeko, akordioaren indarraldia mugatzeko eta sektoreko langile batzuk birkokatzeko prozeduratik kanpo utzi nahian. Hori oso larria iruditzen zaigu, eta, jakina, ez dugu onartuko.\n2020-2021 ikasturtearen hasiera honetan birkokatze-prozesuan izandako esperientziak argi eta garbi utzi zuen patronalaren asmoa, eta hainbat kasutan informazio ezkutatu zuen eta informazio okerra bidali zion birkokatze-batzordeari, nahi zuten bezala kontratatzen jarraitu ahal izateko. Horregatik, sindikatuok Akordioaren Jarraipena Batzordearen bilera bat eskatu dugu, eta bertan Hezkuntza Saila egongo da, kontzeptuak argitzeko eta hurrengo prozesuak bermeekin garatu ahal izateko, ikasgelen itxieragatik kaleratutako langileak erabat birkokatzeko helburua lortze aldera.\nELA, STEILAS eta CCOO sindikatuok argi daukagu sinatutako akordioek berme guztiak eskeintzen dituztela lanpostua galtzen duten langile guztiak birkokatzek eta patronalei eskatzen diegu argi dezatela beren helburua erabateko birkokatzea den ala, bestela Eusko Jaurlaritzaren dirua kobratzen jarraitzea den, lehengo kontratazio-politikei eutsiz. Azken helburua hori badute, aurrean izango gaituzte, sinatutako defendatuz, eta ez dugu ez berrinterpretaziorik ez irizpide-aldaketarik onartuko. Gure helburua argia da: lanpostua galtzen duten langile orok birkokatua izatea.\nPatronalek oraindik ez dituzte bere gain hartu sinatutako konpromisoak.


Puigdemonten beste kolpe bat | Iritzia | Berria\nPuigdemonten beste kolpe bat\nAlemaniako epaileek Espainiako justiziari emandako kolpeaz burua altxatu ezinda zebiltzan atzo estatuko botere ezberdinak —judiziala, exekutiboa, mediatikoa...—. Eta, bitartean, Carles Puigdemont behin-behinean aske eta bermepean utzi du Schleswig-Holsteingo Lurralde Auzitegiak. Ez du ikusten matxinada deliturako ezinbesteko baldintza den indarkeriarik. Izan ere, begirada oso okerra behar da, edo oso lerratua, Puigdemonti indarkeria deliturik egozteko. Horretan Alemaniako justiziak hemen ohikoa ez den autonomia bat erakutsi du botere eragilearekiko.\nBeste borroka bat irabazi du Kataluniako presidenteak, eta nazioarteko arreta mediatikoa bereganatzeko duen gaitasuna min handia egiten ari zaio Espainiari. Borroka bat irabazi izanak, ordea, ez du esan nahi gerra irabaztea. Eta Espainiako botereak zer erantzun eman aztertzen ari dira orain: Puigdemonten Espainiaratzea lortu diru publikoaren bidegabeko erabileragatik, edota kexa bat jarri Europako Justizia Auzitegian, erabaki dezan ea Alemaniako epaileek euren eskuduntzak gainditu dituzten. Amore ematerik, behintzat, ezin espero.\nBitartean, Puidemont bizirik dago, non eta Berlinen. Eta Kataluniarentzako irtenbide politiko eske mintzatu zaio munduari kartzelatik irten berritan. Ondo daki-eta zein den Espainiaren ahuleziarik handiena.


IDIAZABAL-DENDA EKIMENA - Euskaraz ostia!\nIdiazabal gazta-marka ezagunak euskaraz eta erdaraz (espainolez) irakur daitekeen web orria du,erdarazko izenarekin.Baina horretaz gain gaztak internet bidez saltzeko web orri-denda ere badu eta bertan euskara baztertuz espainola besterik ez darabilte. Ikus: www.quesoidiazabal.com\nZuzenki eragitera beraz!Galdera bidez interpelatzea proposatzen dugu ondorengo mezua info@quesoidiazabal.com helbidera bidaliz:\n"Gazta saltzeko zuen web-dendak zapore mingotsa sortzen du,mingotsa baita gure hizkuntza,EUSKARA baztertua duzuela ikustea.Galdera garratza: zergatik mespretxu eta uko hori?zerbait al duzue euskararen kontra ba,ez erabiltzeko?"\nKOPIATU ETA BIDALI!\njoseba 2012-06-15 15:10 #1\nIdiazabal gaztako dendakoek honako erantzuna eman didate:

Arratsaldeon Joseba,
\n
Aldez aurretik eskerrak eman nahi dizkizugu gure webgunearengan erakutsitako arretarengatik.
\ngalderari dagokionean, esan beharra dago denbora gutxi barru web\norrialdea bi hizkuntzatan egongo dela eskuragarri, bai gaztelaniaz eta\nbaita euskeraz ere.
\ngehienak estatu mailan ematen direnez eta gure bezero askok euskeraz ez\ndakitenez, lehenengo gaztelaniaz prestatzea erabaki genuen. Halere,\ngure itzultzaileak lanean darabilte web-a euskaraz eskaini ahal izateko.\n
Barkatu eragozpenak eta euskerazko bertsioa lehenbailehen prest egotea espero dugu.
\n
Beste galderaren bat izanez gero, 946 566 078 telefonora dei dezakezu edota info@quesoidiazabal.com -era email bat bidali.
\nAgur bero bat
\nEUSKARAZ OSTIA! 2012-06-18 09:24 #2\n
Mila esker Joseba erantzun horren berri emateagatik!Beste batzuoi ez digute idatzi,baina noski erantzun horrek denontzako balio du eta GARRANTZITSUENA LASTER ORRIA EUSKARATUKO DUTELA HITZ EMAN IZANA DA.Hori lortu dugu beraz,orain adi egon eta euskaratzen dutenean behar bezala nabarmenduko dugu!Beraz ekimen honetako mezu bidalketa amaitutzat joko dugu eta AURRERA!
\nIntxaursaltsa 2012-06-24 15:16 #3\nHorrelatsu erantzun zuten 2009an!!!\nEUSKARAZ OSTIA! 2012-06-25 10:33 #4\n
Intxaursaltsak ohartarazpen hori egina du twitteren ere eta berari esker jakin dezakegu 2009.urtetik Idiazabalen web-orri horren harira salaketa ezarria dagoela Behatokian,orduan ere antzera erantzun zutelarik gero ezer aldatu gabe.
\n
Aurreko erantzunean aipatu bezala beraz,adi segitu beharko dugu eta hilabete pare batean euskaraturik ez badute berriz interpelatzea proposatzen dugu.


Hainbat ahultasun Liferay Portal sisteman | BCSC - Zibersegurtasun Euskal Zentroa\nHainbat ahultasun Liferay Portal sisteman\nArgitalpen data: 2020/09/01\nLiferay Portal, 7.3.3 bertsioaren aurrekoak.\nLiferay Portal erakundeak 3 ahultasunen berri eman du, denak larritasun altu edo kritikokoak. URL konprobatze ezaren eta zerbitzu-ukapen motakoak (DoS) dira.\nLiferay Portal 7.3 bertsiorako, Liferay Portal 7.3 CE GA4 (7.3.3) edo osteko batera eguneratzea;\nLiferay Portal 7.2 bertsiorako, konponbidea eskuragarri dago: GitHub;\nLiferay Portal 7.1 bertsiorako, konponbidea eskuragarri dago: GitHub;\nLiferay Portal sistemak ez du URL bat deskodetzen baliabidea erabili ahal den ala ez zehaztu aurretik. Horrela izanik, urrutiko erasotzaile bat mugatutako portlet baliabideetara sar liteke, kodifikazio bikoitza duen URL baten bidez. Ahultasun horretarako, CVE-2020-15840 identifikatzailea erreserbatu da.\nLiferay Portal sistemak ez du enctype atributuaren multipart/form-data balioaren tamaina mugatzen POST eskaera batean. Horren ondorioz, urrutitik baimendutako erabiltzaile batek zerbitzu-ukapen motako erasoak burutu litzake, artxibo handien kargaren bidez. Ahultasun horretarako, CVE-2020-15839 identifikatzailea erreserbatu da.\nLiferay Portal sistemak birbideratzeko daukan moduluak ez du 404 akats kode bat erregistratzean sortutako URL kopurua mugatzen, beraz, urrutiko erasotzaile batek zerbitzu-ukapen motako eraso bat egin lezake, existitzen ez diren orrien eskaera errepikatuak bidaliz. Ahultasun horretarako, CVE-2020-24554 identifikatzailea erreserbatu da.\nAhultasun horiez gain, Liferay erakundeak kritikotasun txikiagoko beste batzuen berri ere eman du. Informazio gehiago nahi baduzu, kontsultatu fabrikatzailearen ahultasunen berri emateko orria.\nEtiketak: Eguneratzea, CMS, Ahultasuna.


Galiziar, kataluniar eta espainiar kultur institutuekin hitzarmena sinatu du Etxeparek - Deia\nLehenengo lankidetza akordioa\nGaliziar, kataluniar eta espainiar kultur institutuekin hitzarmena sinatu du Etxeparek\nBILBO. Pasa den asteartean, Etxepare Euskal Institutuak lankidetza hitzarmen historiko bat sinatu egin zuen Kataluniako Institut Ramon Lllull, Galiziako Consello da Cultura Galega eta estatuko Insituto Cervantesekin. Koronabirusak eragindako egoera dela eta, akordioa bideokonferentziaz onartu behar izan zen lau erakundeen arteko lehenengo akordioa den hau.\nLau hizkuntzatan sinatutako lankidetza-hitzarmen honek lau urteko indarraldia izango du, luzatzeko aukerarekin. Protokoloak lankidetza-esparru bat ezarriko du Espainiar Estatuko berezko kultura eta hizkuntzak sustatzen dituzten ekintza komunetan parte hartzeko, betiere bakoitzak "bere jarduera-esparruen eta aukeren barruan".\nIrene Larraza Etxepare Euskal Institutuko zuzendariak Anjel Lertxundi idazlearen esaldi bat hartu du maileguan akordioa sinatzera bultzatu duten arrazoiak azaltzeko: "Ez dago ezer unibertsalik, sostengu edo jatorri partikularrik ez duenik". Etxeparerentzat, sortu zenetik nazioarteko hainbat kultur erakunderekin lankidetza estuan ari dena, Institut Ramon Llullekin, Consello da Cultura Galegarekin eta Cervantes Institutuarekin egindako akordio hau "mugarri bat gehiago da gure kulturaren nazioartekotzean". Halaber, "Zentzuduna da bidearen zati bat elkarrekin egitea eta aniztasuna elkar ulertzeko beste modu bat dela aitortzea", dio.\nIolanda Batallé Institut Ramon Llulleko zuzendariak Larrazaren hitzak azpimarratu ditu, eta gehitu du: "Hitzarmen hau denon artean komunikatzeko estrategia baten parte da, elkarrekin urrunago iristen garelako". Era berean, gogo handiz agertu da Ramon Llull Institutuaren 18 urteko ibilbidean pilatutako ezagutza gainerako erakundeekin partekatzeko.\nRosario Alvarez Blanco Consello da Cultura Galegako zuzendariak, bere aldetik, ekitaldi horren "garrantzi sinbolikoa" azpimarratu du. Gaineratu duenez, erakunde bakoitzak bere berezitasunak izan arren, "gehiago da batzen gaituena bereizten gaituena baino", eta "hizkuntzak adierazpen eta komunikazio sistemak dira, ezin dira oztopo gisa ulertu".\nSinadura-ekitaldian gidari lanak egin dituen Instituto Cervanteseko zuzendari Luis García Monterok, elkarlan honetan institutu honek izan duen papera azpimarratu du: "Poztasun eta esanahi handiko unea da hau. Jarduera hauek Cervantes Institutuaren bihotzean egon behar dute, bere aberastasun eta aniztasunaz harro dagoen Espainia baten irudia emateko ".


Elikaduraren Munduko Eguna - Wikipedia, entziklopedia askea.\n1981eko urriaren 16a -\nElikaduraren Munduko Eguna urtero urriaren 16an ospatzen da. 1979an aldarrikatu zuen Nazio Batuen Elikadura eta Nekazaritza Erakundeak (FAO). Bere xedea munduko jendeak mundu osoko elikagaien arazoaz jabetzea eta elkartasuna sendotzea da gosearen, desnutrizioaren eta pobreziaren aurkako borrokan. Eguna 1945ean FAOren sorrera datarekin bat dator.\nFAOko kide diren herrialdeek Erakundearen 20. Batzar Nagusian ezarri zuten, 1979ko urrian. Paúl Romany Nekazaritza eta Elikadura ministroak zuzendutako Hungariako ordezkaritzak paper aktiboa izan zuen FAOren Konferentziako 20. saioan, mundu osoko EME ospatzeko ideia iradokiz. Ordutik urtero 150 herrialde baino gehiagotan iragarri da, pobreziaren eta gosearen atzean dauden arazoez kontzientziatuz.\n1980ko abenduaren 5ean, Nazio Batuen Batzar Nagusiak 35/70 Ebazpenean ongietorria eman zitzaion Elikaduraren Munduko Eguna ospatzeari.\nFAOk ospakizun horretarako helburu hauek ezarri zituen:\nherrialde guztietan nekazaritza-ekoizpenari arreta handiagoa sustatzea eta horretarako ahalegin nazional, aldebiko, aldeaniztun eta gobernuz kanpoko ahalegin handiagoa egitea;\ngarapen bidean dauden herrialdeen arteko lankidetza ekonomikoa eta teknikoa bultzatzea;\nLanda-eremuko biztanleek, batez ere emakumeek eta gutxien pribilegiatutako taldeek, beren bizi-baldintzei eragiten dieten erabakietan eta jardueretan parte har dezaten sustatzea;\nMunduko gosearen arazoaren izaeraren kontzientzia publikoa areagotzea;\ngarapen bidean dagoen mundura teknologien transferentzia sustatzea;\ngosearen, desnutrizioaren, pobreziaren aurkako borrokan nazio eta nazioarteko elkartasun sentimendua sustatzea, arreta erakartzea elikagaien eta nekazaritza garapenaren arrakastetan.\nUrtero, Lurra bizi den 7.300 milioi pertsona baino gehiagorentzat beharrezkoa den janari bikoitza ekoizten da, baina 793 milioi pertsona gose dira.\nMundu osoan, emakumeak elikaduraz, segurtasunaz eta elikagaien kalitateaz arduratzen dira familian eta komunitatean.\nGarapen bidean dauden herrialdeetan, emakumeen lan gehiena nekazaritzan egiten da. Nahiz eta gizonek normalean soroak goldatu eta gurdi-abereak gidatzen dituzten, emakumeek egiten dute oinarrizko elikagaiak ereitearekin, jorratzearekin, ongarritzearekin eta biltzearekin lotutako lan gehiena, hala nola arroza, garia eta artoa, zeinak landa-populazio txiroaren dietaren % 90 baino gehiago baitira. Emakumeek bigarren mailako laboreetan, hala nola lekaleetan eta barazkietan, are ekarpen handiagoa egiten dute. Labore gehienak familia-baratzeetan egiten dira, eta ia emakumeek bakarrik zaintzen dituzte. Baratze horiek, askotan, oso emankorrak izaten dira, eta funtsezkoak dira nutrizioaren eta ekonomiaren ongizaterako. Ekialdeko Nigerian egindako ikerketa batean, adibidez, egiaztatu zen familia-baratzeek, batez beste familiaren jabetzaren % 20 soilik hartzen dutenek, nekazaritza-ekoizpen osoaren ia erdia ematen zutela. Era berean, kalkulatzen da Indonesian familia-baratzeek etxeko diru-sarreren % 20 baino gehiago eta etxeko elikagaien horniduren % 40 ematen dutela.\nMunduko Merkataritza Erakundearen eta Europar Batasunaren nazioarteko araudiak ezartzen du haziak ereiteko, saltzeko edo trukatzeko, BUE (Bereizketa, Uniformetasuna eta Egonkortasuna) irizpidea bete behar dutela, nekazaritza tradizionalean betetzeko zaila den zerbait. haien haziak uniformeak edo egonkorrak ez direnak. Horrek zaildu egiten du milaka nekazari txikiri beren haziak berriro erein eta merkaturatzea. Ziurtatutako haziak eros ditzakete baina, uniformeak izateaz gain, aparteko kostua da.\nBiodibertsitatearen galera: FAOren (NBEko Elikadura eta Nekazaritza Erakundea) datuen arabera, historian zehar gizateriak 8000 eta 10 000 arteko espezie desberdin jateko erabili ditu. Gaur egun 150 inguru ekoizten eta komertzialki banatzen dira. Kontsumitzen ditugun kalorien % 60 lau espezietatik soilik dator: garia, artoa, arroza eta patatak. Eta gero eta barietate gutxiago erabiltzen dira espezie beraren barruan.\n1981az geroztik, urtero lelo berria onartzen da erreforma gehiago egin behar duten eremuak nabarmentzeko eta gai zehatzak azpimarratzeko:\n2020 «Landu, elikatu, kontserbatu. Elkarrekin. Gure ekintzak gure etorkizuna dira "\n2019 "Mundu osorako dieta osasuntsua # GOSERIKEZ".\n2018 "Gure ekintzak gure etorkizuna dira".\n2017 Migrazioaren etorkizuna aldatu. Inbertitu elikagaien segurtasunean eta landa garapenean\n2016 Klima aldatzen ari da. Elikadura eta nekazaritza ere bai\n2015 "Gizarte babesa eta nekazaritza landa pobreziaren zikloa hausteko"\n2014 Familia nekazaritza: "Mundua elikatzen, planeta zaintzen"\n2013 Elikadura-segurtasunerako eta nutriziorako elikadura-sistema iraunkorrak\n2012 Nekazaritza kooperatibek mundua elikatzen dute\n2011 Elikagaien prezioak: krisitik egonkortasunera\n2010 Gosearen aurka elkartuta\n2009 Elikadure-segurtasuna lortu krisi garaian\n2008 "Munduko Elikagaien Segurtasuna: klima-aldaketaren eta bioenergiaren erronka"\n2007 Elikagai eskubidea\n2006 Elikadura-segurtasunerako nekazaritzan inbertitzea\n2005 Nekazaritza eta kulturen elkarrizketa\n2004 Biodibertsitatea elikadura-segurtasunaren zerbitzura\n2003 Gosearen Aurkako Nazioarteko Aliantzaren alde lanean\n2002 Ura: elikadura-segurtasunaren iturria\n2001 Goseari aurre egin pobrezia murrizteko\n2000 Goserik gabeko milurtekoa\n1999 Gazteak gosearen aurka\n1998 Emakumeek mundua elikatzen dute\n1997 Elikadura-segurtasunean inbertitu\n1996 Goseari eta desnutrizioari aurre egin\n1995 Denentzako janaria\n1994 Ura bizitzaren hazia\n1993 Naturaren aniztasuna: ondare baliotsua\n1992 Elikadura eta elikadura\n1991 Zuhaitza, bizitzaren iturria\n1990 Etorkizunerako janaria\n1989 Elikadura eta nutrizioa\n1988 Landako gazteak\n1987 Nekazari txikiak\n1986 Arrantzaleak eta haien komunitateak\n1984 Emakumeak nekazaritzan\n1982 Elikadura: lehentasunezko eskubidea\n1981 Elikadura: lehentasunezko eskubidea\nOrriaren azken aldaketa: 17 ekaina 2022, 17:38.


San Migel jaiak, Markina-Xemeingo Arretxinagan — dantzan.eus\nHemen zaude: Hasiera › Hemeroteka › San Migel jaiak, Markina-Xemeingo Arretxinagan\nJendez bete da gaur [irailak 29] eguerdian, Arretxinagako plaza. San Migel eguna ospatu dute gaur, Markina-Xemeinen, eta urtean behin ikus daiteken Xemeingo Ezpata Dantzagaz gozatzeko aukera izan dute Arretxinagan batu direnek.\nArretxinagako Jai Batzordeak plazaren inguruan jarri dituen egurrezko aulkiak berehala bete dira, eta horien atzean jarri dira ikuskizuna zutik ikusi behar zutenak ere. Arretxinagako baselizan egon den mezaren ostean, 12:00ak aldera, atera dira plazara Zerutxuko dantzariak ezpatak eskuan dantzaldi ikusgarria eskaintzeko prest.\nZerutxuko dantzariak Xemeingo Ezpata Dantza dantzatzen Arretxinagako plazan.\nOhiturari jarraituta, hamabi ezpata dantzarik, maisu zaharrak eta lau ezpata txikik egin dute dantzan Arretxinagako baselizaren aurrean, Imanol Aretxabaleta txistuaren erritmoa jarraituta. Eneko Amutxastegi (maisu zaharra) igo da aurten ere ezpata gaineko dorrera eta dantzaldiaren momentu hori batez ere gogoz txalotu du publikoak.\nEzpata dantzaren ostean, Aurreskua dantzatu dute Zerutxuko dantzariek, ikusleetako batzuk ere dantzara aterata.\nDantza giroagaz jarraitzeko, Arantza eta Pantxo bikoteak eta taldeko biolin-jotzaileak era guztietako doinuak dantzagarriak eskaini dituzte, rantxerak eta doinu kubatarrak besteak beste.\nEguerdian etenaldia eginda, euskal jokoekin jarraitu dute ospakizunek, eta probalekuaren inguruan batu da arratsaldean jendea. Txingak probatzen ibili dira gaztetxoak lehenengo, eta Patxua tabernako zaldiaren eta zortzi laguneko talde baten arteko norgehiagoka egon da ondoren.\nGustora ibili dira gaztetxoak 25 kiloko txingak batera eta bestera eramanez, eta 50 kilokoak probatzera ere animatu dira batzuk. Norgehiagoka hastear zenean atera behar izan dira denak probalekutik.\nUrko Pagoaga eta Ibai Aretxabaletaren laguntzagaz 20 minutuko proba egin du Patxuaren zaldiak, 900 euroko harria eramanez, eta 63 untze eta 3/4 6 metro eta 40 zentimetro egitea lortu du. Bere atzetik, zortzi lagunek, txandaka, 50 kiloko txingekin harek egindako marka gainditzeko ahalegina egin dute, bai eta lortu ere. Guztien artean 80 untze egin ditu taldeak.


Eusko Jaurlaritzak kutxetako asanbladen osaera aldatu nahi du\nAurrezki kutxen lege proiektua onartu du gaur, eta horren arabera, Legebiltzarrak, Batzar Nagusiek eta merkataritza ganberek aukeratutako ordezkariek lekua izango dute asanbladetan.\nEusko Jaurlaritzak EAEko aurrezki kutxen lege proiektua onartu du gaur eta bertan asanbladak osatzeko modua aldatzea proposatzen du, izan ere, Legebiltzarrak, Batzar Nagusiek eta merkataritza ganberek izendatutako ordezkariek tokia izango dute lege berria onartzen bada.\nLege proiektuaren helburua, EAJk zirriborroa zenean gogor kritikatu zuena, kutxen agintariak profesionalizatzea izango da eta kargudun politiko gutxiago egotea, Jaurlaritzak azaldu duenez.\nGobernu Kontseiluak argi berdea eman dion lege proiektuak Legebiltzarraren oniritzia jaso beharko du indarrean sartu aurretik.\nCarlos Aguirre Ekonomia sailburuak azaldu ditu lege proiektuaren nondik norakoak Gobernu Kontseiluan. Eusko Legebiltzarrak 2012ko urtarrilaren 1a baino lehen onartzea espero du sailburuak, orduan hasiko baita lanean Kutxa bank, BBK-k, Kutxak eta Vitalek osatuko duten bankua.\nEAJk lege proiektua errefusatzen duela eta, Aguirrek esan du Legebiltzarra dela joko zelaia, negoziazioa ez dagoela itxita eta batzuen eta besteen jarrerak gertura daitezkeela.\nAldaketak asanbladen osaeran\nKutxetako osaeran aldaketak egitea proposatzen du lege proiektuak eta ezarleen pisua handitzea, asanbladetako kideen % 47 hautatzeko aukera emanda (orain % 43 hautatzen dute). Era berean, udalen pisua murriztu egiten du % 30etik % 17ra.\nBerritasunak honakoak izango lirateke: Eusko Jaurlaritzak asanbladaren % 5 aukeratuko du, batzar nagusiek % 6, merkataritza ganberek % 1, CESen dauden sindikatuek eta patronalek % 1 eta Kontsumitzaileen Elkarteen Federazioak % 1.\nAldaketa horien eraginez, administrazio publikoen ordezkari kopurua % 40 murriztuko da kutxen asanblada nagusietan.\nInformazio gehiago:Eitb: Eusko Jaurlaritzak kutxetako asanbladen osaera aldatu nahi du


Korta sarietako bat jasoko du Jose Luis Larrañaga Sarralle Taldearen sortzaileak - Azpeitia - uztarria.eus\nKorta sarietako bat jasoko du Jose Luis Larrañaga Sarralle Taldearen sortzaileak\nMailo Oiarzabal 2020-11-11 12:13\nJose Luis Larrañaga Sarralle Taldearen sortzailea. (Irekia)\nAzkoitian jaiotako enpresaria Sarralletik sortutako Litaphar Laborategietako kontseilari eta presidente ere bada. Jesus Gibelalde, Antton Sukia eta Jose Mari Bergaretxe ere saritu dituzte aurten. Azaroaren 24an banatuko ditu sariak Eusko Jaurlaritzak, Gasteizen.\nEusko Jaurlaritzak gaur jakinarazi ditu Korta 2020 sariak jasoko dituztenen izenak. Lau enpresa gizonek jasoko dituzte aurten Joxe Mari Korta zenaren omenez 2000. urtetik urtero ematen dituzten sariak, eta horietako bat da Jose Luis Larrañaga (Azkoitia, 1945). Azpeitiko Sarralle Taldearen sortzaileetako bat da Larrañaga, eta Sarralletik sortutako Litaphar Laborategietako kontseilari eta presidente ere bada.\nJesus Gibelalde, Antton Sukia eta Jose Mari Bergaretxe dira 2020an Korta sariak jasoko dituzten beste hirurak. Lau sarituek "jarduera profesionala jorratu duten enpresa sektoreetan sarituek erakutsitako konpromisoa" eta "enpresa balioak garatzen, enpresak irekitzen, eta jarduera eta lanpostu berriak sortzen izan duten garrantzia" azpimarratu du Korta sarien epaimahaiak; Joxe Mari Kortaren Bidetik Fundazioaren eta Adegi, Cebek, Confebask eta Sea enpresa elkarteetako ordezkariek osatzen dute Arantxa Tapia Jaurlaritzaren Ekonomiaren Garapen, Jasangarritasun eta Ingurumeneko sailburuarekin batera.\nIñigo Urkullu lehendakariak banatuko ditu Korta sariak. Azaroaren 24an izango da sari banaketa ekitaldia, Lehendakaritzaren egoitzan, Gasteizen.


2021 uztaila 27 by admin\n2021 uztaila 16 by admin\n2021 uztaila 15 by admin\n2021 uztaila 14 by admin\nUztaila Jolasean: 2021-07-13\n2021 uztaila 13 by admin\nKaixo, guztioi! Gaurkoan ere eguraldia ez da gure lagun egon.\nHHkook hurrengo irlara iritsi gara eta txundituta utzi gaitu irla berriak. Euskal irla zen! Bertan gure ohitura antzekoak dituzten beste pirata euskaldun batzuk ezagutu ditugu. Hasteko, txapelak egin ditugu gure lagun berrien berdinak edukitzeko eta ondoren hainbat herri kirol egin ditugu. Goiz ederra pasa dugu! Altxorra gero eta gertuago dugu!\nLHkoak irla berri batera iritsi gara eta piraten arteko abordatzea ikusi dugu. Piratek, orduan, gure laguntza eskatu digute. Horretarako, pirata bihurtu gara denon artean egin ditugun txapel bereziei esker. Piratak bihurtu eta indarrak hartu ondoren, jolas erraldoietan parte hartu dugu: domino erraldoia, lince, mikado, 3 ilaran, nor da nor, latak botatzera… oso ondo pasa dugu.


Kaixo, galdera bat egin nahi dut: Batxiller Artistikoa egin ondoren, Ikus-Entzunezko Komunikazioa Gradua egin al dezaket? (Grado hau, "Gizarte-Zientziak eta Lege-Zientziak" kokatuta dago, eta ez "Arteak eta Gizarte Zientziak"). Edo, derrigorrez Giza eta Gizarte Zientzien Batxilergoa egin behar al dut? Mila esker zure erantzunagatik. — Unibertsitatea.Net\nKaixo, galdera bat egin nahi dut: Batxiller Artistikoa egin ondoren, Ikus-Entzunezko Komunikazioa Gradua egin al dezaket? (Grado hau, "Gizarte-Zientziak eta Lege-Zientziak" kokatuta dago, eta ez "Arteak eta Gizarte Zientziak"). Edo, derrigorrez Giza eta Gizarte Zientzien Batxilergoa egin behar al dut? Mila esker zure erantzunagatik.\nUnibertsitatea.net Iparrorratza Zerbitzua - 2011/04/27\n2010/11 ikasturtean Unibertsitaterako sarbide berriak martxan jarri dira eta edozein batxilergoko modalitatetik abiatuz edozein gradura sartzeko aukera dago, beti ere sarrera notak galarazten ez badigu. Sarrera nota dagoenean, Unibertsitatera Sartzeko Probaren zati espezifikoak erregulatzen du sarbidea.\nGai konplexua da eta gaia ondo ulertzeko Unibertsitatera Sartzeko Froga eta batxilergoko modalitateen eta graduen arteko harremana zertan datzan azalduko dizugu.\nBeraz, Unibertsitatera Sartzeko Proba berriarekin batxilergo modalitatearen arabera unibertsitate ikasketa zehatzetan ez dira lehentasunak egongo. Lehentasun horiek, zati espezifikoaren frogak erregulatzen ditu. Zati espezifikoan batxilergoko modalitateetako 4 irakasgairen azterketak egin daitezke gehienez. Hauetatik 2 nota altuenak dituzten irakasgaiak hartuko zaizkio ikasleari unibertsitaterako sarrera nota kalkulatzeko. Eta bi nota hauek 0,1 edo 0,2ko haztatze-parametroaz biderkatuko dira (ponderazioa). Ponderazio hauek UPV/EHUk zehazten ditu.\nPonderazio tauletan begiratzen baduzu Ikus-entzunezko komunikazioa graduarentzako, Unibertsitatera Sartzeko Probaren zati espezifikoan 0,2 ponderazioz biderkatuko duten irakasgaiak honako hauek dira:\nArte batxilergoko irakasgaiak:\nMarrazketa artistikoa II.\nMarrazketa teknikoa II.\nHumanitateen eta Giza Zientzien batxilergoko irakasgaiak:\nKontuan izan, UPV/EHUn Ikus-entzunezko Komunikazioko gradurako 75 plaza eskaini direla eta sarrera nota 7,76 geratu dela. Hau ikusita, Unibertsitatera Sartzeko Probaren zati espezifikoa egitea komeni da ahal den nota altuena ateratzeko. Ondorioz, ondo pentsatu zeintzuk diren zure gaitasunak eta gustuko dituzun irakasgaiak.\nBukatzeko esan, zure galderari erantzuna emanez, Ikus-entzunezko Komunikazioko gradua egiteko ez dela derrigorrezkoa Humanitateak eta Giza Zientzien batxilergoa egitea.\nBatxilergoko modalitateen eta unibertsitateko ikasketen arteko harremanari buruzko informazio gehiago Iparrorratza orientazio zerbitzuaren FAQ ataleko galdera honetan aurkituko duzu.\nIkus-entzunezko Komunikazioko gradua non ikasi daiteke?\nKomunikazioaren alorrean eskaintzen diren beste titulazio batzuk aztertzea nahi badituzu, Iparrorratza orientazio zerbitzuko FAQ galdera honetan aurkituko duzu informazioa:\nKomunikazioaren alorrean zein ikasketa egin daitezke?


Panama | Iritzia | Berria\nJavier Clementeren argazki bat ikusi ahal izan dugu egunotan. Panaman dabil euskal selekzioarekin, hautatzaile lanetan joanda. Lehen mailako bost euskal taldeetako entrenatzaileak euskal hiztun egokiak diren honetan euskal selekzioaren hautatzaileak euskaraz ez jakitea esanguratsua bada ere, belarrien ordez begiak itsatsi dizkiot argazkiari.\nClementek kamiseta darama soinean. Bertan, Euskadi irakur daiteke letra larrietan. Eta txikixeagoetan Astore, kirol-arropen marka aski ezagunaren izena eta logotipoa. Irudia hegazti batena denez, pentsatzekoa da orain aztoretzat hartzen duguna dagoela marka izenaren oinarrian. Eta Pello Esnalek aspaldi irakatsi zigun aztore hori gaztelerazko azor dela, hegazti harrapakaria, zapelaitz edo gabiroien tankerakoa. Eta gazteleraz azorarse aditza sortu zen era berean sortu zela gure aztoratu. Eta aztoratu-k adierazten duela, azorarse-k bezalaxe, ganadu-jendeak edo lurrean dabiltzan hegaztiek aztore mehatxatzailea sumatzen dutenean ateratzen duten zalaparta, orain hara orain hona, noraezean ihesi, nonbaiten babes bila.\nTxita urrikalgarriak dirudigu, gure aztoramenduan Panamaraino ere joateko gai. Alderdi politiko jakinen batek aztoreari halako izurik ez balio, hurbilago genuke ofizialtasuna.


Bilboko Plaza Berria\nDeustuko Unibertsitateak, aurten ere, Elhuyarrek antolatutako Zientzia Azkoa jaialdian hartuko du parte, Bilboko Plaza Barrian, maiatzaren 11n. 32 ikastetxetako DBHko eta Batxilergoko ikaslek, guztira 90 lan, urtean zehar landutako proiektu zientifiko eta teknologikoen emaitzak aurkeztuko dituzte. Horrez gain, Galiziako, Kataluniako eta Portugalgo ikasleak ere egongo dira, Zientzia Azokan parte hartzeko saria jaso dutenak beste zientzia-azoka batzuetan.\nGazte horiek espazioa partekatuko dute lanak ezagutzera emango dituzten unibertsitate eta zentro teknologikoetako ikertzaile profesionalekin. Deustuko Unibertsitateak, 10 proiektu hauek aurkeztuko ditu:\n– FabAcademy, Fabrikazio Digitalerako Programa aurreratua. Zuzendaria MITeko Neil Gershenfeld da eta Deusto FabLab-ek du hartuta.\n– SmartMotoChallenge eta / edo SmartDronChallenge, Fakultatean emandako diziplina guztietarako zeharkako proiektuak: diseinua, mekanika, elektronika, informatika, industria.\n– Waste4Think, Ekonomia Zirkularraren printzipioetan oinarritutako hondakinen kudeaketaren paradigma berri baterantz egitea du helburu.\n– GreenSoul, energia kontsumitzen duten gailuek erabiltzen duten modua aldatuz eraikin publikoetan energia-eraginkortasun handiagoa lortzeko proiektua da.\n– INTER-ACT, elkarrekintza sozialarekin, teknologiarekin eta literatura klasiko unibertsalarekin ikasteko eta gozatzeko espazioa.\n– Emotion 1.0, errealitate birtualeko programa\n– Bizkaian mendekotasun egoeran dauden pertsonen zaintzaileen autokontrolaren azterketa eta Bounded Agency.\n– Ezagutu ezazu zure burmuina, burmuinak nola funtzionatzen duen eta funtzio kognitiboak nola ebaluatzen ditugun erakusten duten tailerrean.\n– 3.0 arrakala digitala, Euskadin, nerabeen artean, generoaren ondorioz agertzen diren desorekak lantzeko.\n– Lehiakortasunari buruzko Behatokia, lurraldeko lehiakortasuna ezagutzeko plataformako bideoa.\nOraingo honetan, Europako SPOON proiektuko kideak izango dira, Erasmus + programan integratua, Zientzia Azoka bisitatuko dutenak, helburu dute iritziak trukatzea eta irakasle parte hartzaileen beharrak identifikatzea horrelako zientzia azoketan.\nBilboko campusa , Enplegua eta Ekintzailetza , Enpresa eta Industria , Gizarte eta Giza Zientzien Fakultatea , Ingeniaritza Fakultatea , Psikologia eta Hezkuntza Fakultatea , Ikerkuntza , Teknologia Berriak eta Internet , Prensa , Psikologia eta Hezkuntza , Informazio saioak


Gipuzkoako Udako Igeriketa Txapelketa, Azpeitian | Izarraitz Igeri Elkartea\n← Emaitza onak Gipuzkoako txapelketan eta bihar Tolosako San Juan sarian izango dira alebinak\nAlebinak txukun San Juan sarian →\nGipuzkoako Udako Igeriketa Txapelketa, Azpeitian\nOsteguna, 2017 ekaina 22 atalean izarraitzie -k publikatua\nAsteburu honetan, ekainaren 24ean eta 25ean, taldeko infantilek, juniorrek eta absolutuek Gipuzkoako Udako Txapelketa izango dute jokoan, Azpeitiko udal igerilekuan. Goizeko jardunaldiak 10:00etan hasiko dira eta arratsaldekoak, berriz, 16:30etan.\nBeroketak egiteko, 08:30ean irekiko da igerilekua goizean eta arratsaldean, 15:00ean. Txapelketa udako lehen lehiaketa garrantzitsua dute, eta helburu nagusia ez izan arren, lan ona egingo dutela ziur gaude.\nTxapelketa Izarraitz Igeri Elkarteak antolatu du, eta gure esker ona adierazi nahi diogu Azpeitiko Udalari, beraien laguntzarik gabe ezinezkoa izango genuelako horrelako lehiaketak antolatzea. Bestalde, txapelketa dela-eta, barkamena eskatu nahi diegu igerilekuaren erabiltzaileei, aste bukaera honetan sortuko dugun eragozpenagatik.


Exchange Traded Fund (ETF) - Dirutan\n2015-01-13 No comments\nExchange Traded Fund-ak, ETF gisa ezagunagoak, inbertsio funts mota berezi bat dira. Kudeaketa pasibokoak dira, eta, horretaz gain, akzioak balira bezala edozein unetan erosi eta saldu daitezkenak. Asko eta asko, gainera, banaketa funtsak dira, hau da, noizean behin dibidenduak banatzen dituztenak.\nKudeaketa pasiboko funtsak izanda beraien kudeaketa gastuak oso baxuak izan ohi dira. Hala ere, akzioak bezala erosi eta saltzen direnez, errenta aldakorraren gainerako gastu guztiak dituzte. Horren ondorioz aurrezki kopuru txikietarako ez dira inbertsio funtsak bezain aproposak, baina kopuru batetik aurrera oso aukera interesgarria dira, burutik pasa dakiguken edozein inbertsio motarako ia beti baitago ETFren bat.\nAdibidez, IBEX 35 indizea jarraitzen duten hiru ETF aurki ditzakegu Espainiako burtsan: BBVA Acción IBEX 35, Lyxor UCITS IBEX 35, eta DB X-Trackers IBEX 35 UCITS. Hiruek %0,40 baino TER txikiagoa dute, eta urtean bi aldiz banatzen dituzte pilatutako dibidenduak. DB X-Trackersek badu IBEX 35eko metaketa ETF bat ere.\nInbertsio funtsak ETF, inbertsio funtsak, kudeaketa pasiboa


Musika eta letrak itzaliko ez den argiarentzat - Goierriko Hitza : Goierriko Hitza\nDenboraren neurria denontzako berbera dela dirudien arren, Idurre Aldabaldetrekuren familiarentzat denbora bestela iragan dela dio Xegun Altolagirre haren omenezko diskoaren bultzatzaileak. Gabonetan bi urte beteko dira tren istripuak eraman zuenetik. «Familiarentzat ordutik denbora nekez pasa da eta beldur ziren jendeak ez ote zuen Idurre ahaztuko. Diskoak ahaztu ez dugunaren froga izateko xedea du», azaldu du. Joxe Arizkorreta izan da diskoaren beste motorra, «Idurreren omenez egin dugu eta familiari erakusteko hau barru-barrutik atera zaigula eta beraientzat dela, betiko».\nIdurre Aldabaldetrekuren omenezko ekitaldia egin zuten haren heriotzaren ondoren, «bi egunetan antolatu genuen arren, bi aldiz prestatu beharko bagenu ez litzateke hain txukun aterako», dio Altolagirrek. Kantak, testuak, bertsoak sortu zituzten joandako argi izpia itzalezina izango zela adierazteko. Arizkorretaren hitzetan, «oso modu naturalean atera zen eta ekitaldia oinarri sendoa zen diskoa ontzeko».\nFamilia jakitun izan da, «asmoa ona zela eta laguntzeko besterik ez zela argi ikusi dute», esan du Altolagirrek eta Arizkorretak erantsi du, «ale bakarra atera genuen, familiari emateko, eta hor bukatzekoak ginen. Gero, ingurukoek, parte hartzaileek, lagunarteek eskatu digute eta, familiari baimena eskatu ondoren, diskoa eskatu dutenen artean zabaltzen ari gara». Diskoaren banaketak utziko duen diru apurra Bidegin elkarteari emango diote; doluan laguntzen duen elkartea da. Senideentzat sortutako alea bakarra da, liburu-CDa baita; Elena Aseginolazak egin zuen diseinua. Pertsona eta talde askok egin dute lan diskoan eta den-denak guztia emateko prest agertu dira.\nSenideen esker ona\nAltolagirreren bitartez esker ona agertu nahi du Idurreren familiak, «oso babestuta egon direnaren sentipena dute. Asko sufritu dute, baina babes handia jaso dutela diote eta diskoa horren isla da. Parte hartu duten guzti-guztiei egindakoa eskertu nahi diete».\nArizkorretak eta Altolagirrek diskoarekin asmatu dutela sentitzen dute. Zoritxarrak ezti tanta bat beharrezkoa duela irakurria du Altolagirrek, eta diskoak horixe izan nahi du senideentzat, ezti tanta bat.\n· Xabier Aldai (oboea)\n· Edurne Berasategi (eskusoinua)\n· Iñigo Caballero (gitarrak eta baxua)\n· Noel Calvo (saxoak)\n· Iñaki Ormazabal (bateria)\n· Ander Martinez (pianoa)\n· Mikele Arizkorreta\n· Maria Redondo\n· Ane Beloki\n· Jone Narbaiza\n· Lierni Ugarte\n· Maria Bereziartu\n· Judit Velasco\n· Ibon Gurrutxaga\n· Juanra Gerriko\n· Xegun Altolagirre\n· Leire Mendiola\n· Oihane Auzmendi\n· Eneko Solana\n· Joxe Arizkorreta\n· Iker Otegi (Subeltza elkartea).


Antzekotasunak | Miradas | 7K - zazpika astekaria\nAnimalia bitxiak dira gameluak. Flaubert idazleak zioenez, denbora labur batez haiei so egin eta gure begietara barregarriak bihurtuko dira. Izan ere, gizaki askoren antzera, eginahalak eginahala, animalia eder horrek ezin du gainetik kendu seriotasun eta, aldi berean, komikotasunaren airea, estropezuka dabilen bitartean, ipurdia ezker-eskuin, zisnearen antzera daramala. Ez badirudi ere, gameluei buruzko kontakizuna dakar Turkiako Selcuk hirian hartutako goiko argazkiak. Urtero, eta mendeetako tunelean galtzen den ohiturari jarraituz, abereen arteko borroka milaka ikusle –gizonezkoak, hein handi batean– biltzen duen ekitaldia da. Binaka egiten dute borroka, eta ingurukoen oihu eta garrasiek urduritasuna eraginda eta, ondorioz, etsai amorratuak bihurtuta, albotik lepoarekin elkar kolpatuz egiten dituzten bost minutuko konbateek plaza zutiarazten dute. Enpatean bukatzen omen dira gehienak. Aurtengoan, 124 lehiatu dira eta behin hasierakoak hondarretik pasa direnean, gizakien grina aseta, muturretik aparra darien konkordunak bost axola ikusleei, lagunarteko festa eta kantak, janari eta edariak baitira ospakizunaren giltza. Ez dira aldaketa asko sartu behar argazki honi sanferminetako zezenketekin antzekotasunak aurkitzeko. Zamarrak kendu eta arropa zuri-gorriz janztea nahikoa litzateke. Gameluek bertan jarrai dezakete, inor gutxi enteratzen baita jada hondarrean gertatzen ari denaz.


Dantzaz Iturburun, Dantzaz Coliseoan | Mogel Guraso Elkartea\n← Hezkuntza komunitatea DBHko makro-zentroaren aurka\nEibarko Eskola Mapa berritzeko proposamena →\nDantzaz Iturburun, Dantzaz Coliseoan\nPosted on 2016/04/21\tby gurasoelkartea\nLarunbatean Dantzaz konpainiako dantzariak Coliseo antzokian izango dira Aureo ikuskizuna eskaintzen, eta bihar, ostirala, dantzari horiek Iturburu ikastolan izango dira, bertako zenbait ikaslerekin dantzaz hitz egiten eta dantza egiten.\nDantzaz konpainiaren Aureo ekoizpenak dantza estilo desberdinak erakusten dituzten bost pieza txiki ekarriko ditu apirilaren 23an Eibarko Coliseo Antzokira. Nazioarteko koreografo garrantzitsuen eta euskal koreografo bikainen lanak uztartzen ditu Aureok: Jone San Martín, Christine Hassid, Judith Argomaniz, Lukas Timulak eta Itzik Galilik koreografoen lan laburrak ikuskizun bakarrean ikusteko aukera izango da Coliseoan.\nOstiralean Iturburu ikastolan\nEuskal Herriko eta Europako hainbat tokitako dantzariek osatzen dute Dantzaz konpainia. Dantzari horietako batzuk Iturburu ikastolari bisita egingo diote ostiralean, Coliseoan emanaldia eskaini bezperan. Iturburuko zenbait ikaslerekin dantzaz eta dantzan arituko dira.\n2016ko apirilak 23, larunbata 20:30ean\nEibarren, Coliseo antzokian\nSarrera 8 €\nPost hau Guraso Elkartea atalean publikatu zen. Gogokoetara gehitzeko lotura iraunkorra.\nDantzaz Iturburun, Dantzaz Coliseoan -ri erantzun bat\ngurasoa -k dio:\n12:51 pm 2016/04/21\nOso ekimen polita dantzari hauek bere jarduna aurrez aurre eta zuzenean gure umeei eskeintzea. Bide batez dantza gerturatzea eta zaletasuna pizteko baliagarri izango dela, ziur!\nEman erantzun bat gurasoa-ri Utzi erantzuna


by Unai Bujanda in Abantail\nGizartearen gune guztietara zabaldua eta denborari dagokionez mugatua. Euskaraldiaren helburu nagusia herritarren hizkuntza ohiturak aldatuta euskararen erabilera handitzea da. 2020an, azaroaren 20tik abenduaren 4ra egingo dugu ariketa eta aurten, norbanako bezala (ahobizi edo belarriprest izanez), parte hartzeko aukeraz gain, taldean parte hartzeko aukera ere izango dugu arigune–en bidez Abantailen.\n2020an burutuko da bigarren edizioa, eta, oraingoan, entitateei ere ariketan parte hartzeko gonbidapena egin zaigu, euren eremuetan hizkuntza ohiturak aldatzeko urratsak ematen has daitezen, eta entitateko kideen parte-hartzea sustatu eta babestu dezaten.\nBeste era batera esanda, Euskaraldiaren helburua da gure hizkuntza ohiturak aldatuz euskararen erabilera handitzea, gutxieneko baldintza euskara ulertzea izanik. Bereziki ariketa edo praktika kolektibo bat da. Ariketa horretan maila pertsonalean edota kolektiboan parte hartu ahal izango da.\nHiztunen hizkuntza ohituretan eragitea, euskarazko hizkuntza praktikak hedatzeko.\nGizarte aktibazioa, ariketa kolektibo baten bidez.


Iluntzerako espero dute Olentzero Elgetan - Elgeta - Goiena.eus\nIluntzerako espero dute Olentzero Elgetan\nLarraitz Zeberio Lekuona 2016-12-23 12:06\nOlentzero, iaz, Elgetako San Roke kalean sartzen.\nUrtean behin jaisten da ikazkina Intxortatik Elgetara, eta iritsi da eguna. 18:30ak alderako espero dute Olentzero herriko plazan. Neska-mutikoen gutunak jasotzera dator.\nAskotariko ekintzak daude iragarrita gaurko Elgetan, eta Olentzero izango da protagonista nagusia. 18:30ak aldera etorriko dela jakinarazi du. Ikazkinak zakukada gozoki ekarriko du Intxortatik asto gainean, eta herriko neska-mutikoen gutunak jasotzera dator.\nAurretik plaza apaintzeko tailerra antolatu du Udalak herriko neska-mutiko guztiendako. 17:00etan emango diote hasiera. Horrekin batera erakusketa berezia irekiko dute buztin gelan. Herritarrek egindako eskulanak izango dira bertan ikusgai, eta hilaren 28ra arte egongo da bisitatzeko aukera. Askotariko lanak aurkeztu dituzte herritarrek. Erakusketak gaur zabalduko ditu ateak, 16:00etan.\nEspaloia kafe antzokitik ere irekiera jaia iragarri dute. 19:30ean emango diote hasiera goi mailako bi bertsolarirekin: Amets Arzallus eta Sustrai Colina. Jaiak segida izango du Jon Gurrutxagaren saioarekin (20:15) eta The Vartools taldearen emanaldiarekin (22:30).\nBihar gabon eskea\nEta gogoratu biharko gabon eskean parte hartzeko dei egin dutela Guraso elkartetik. Taldea 11:00etan abiatuko da Herri Eskolatik. Eguerdian, txorizoa banatuko dute parte-hartzaile guztien artean.


Gasteizko Baratzaren bertako uzta — dantzan.eus\nHemen zaude: Hasiera › Hemeroteka › Gasteizko Baratzaren bertako uzta\nGasteizko Baratzaren bertako uzta\nArte eszenikoen Bertako Fest jaialdia antolatu du Baratza aretoak, asteburuan. Aretoaren inguruan jardun direnekin eta aretoko ekintzetatik sortutako lanekin osatu dute\nGertuko produktuen eskaintza zabala egoten da saltokietan: barazkiak, esnekiak, musika, eta abar. Bertakotasun hori arte eszenikoekin lotu du Baratza aretoak. Horrela sortu dute Bertako Fest jaialdia, edo, tokiko bertako arte eszenikoak dastatzeko aukera. Gaur, bihar eta etzi emango dituzte aretoan bertan edo handik gertu sortutako lanak, Gasteizko Aldabe plazako Baratza aretoan.\nAretoak eskaintzen dituen aukerak nabarmendu ditu Marina Suarez Baratzako kideak: «Baratzak beti ematen dizkie aukerak Gasteizko artistei, edo, behintzat, beti saiatzen da aukerak ematen». Gasteizi kulturalki hutsune bat igarri zioten Unai eta Garazi Lopez de Armentia anai-arrebek: kultur aurkikuntzarako eta ikasteko espazio falta. Behin hutsunea igarrita, bete egin zuten, Baratza aretoa sortuz 2013an. Helburuak hasieratik izan zituzten argi, eta garbi mintzatu zen Garazi Lopez de Armentia Alea astekarian, aretoa sortu ahalaz bat: «Aretoaren filosofia ikerkuntza artistikoari, esperimentazioari eta lan artistiko berrien garapenari lekua egitea da».\nGaur, Bikoteka dantza-antzerkia eta Oingoan bai antzezlana estreinatuko dituzte, 20:30ean. Bi lanak Baratza aretoan egindako egonaldi artistikoen azken emaitza dira. Josune Velez de Mendizabal artistak azaldu du zertan datzan egonaldi artistikoak: «Proba saioak egiteko toki bat eskaintzen du. Egonaldia egon izan ez balitz, akaso ez nintzateke jaialdian izango». 2016ko ekainean aurkeztu zuen lehenengoz Oingoan lana. Hamabost minutuko iraupena zuen. Baratzakoek garatu zezan tokia eskaini zioten. Probasaioak egiten jardun da harrez gero. Gaur aurkeztuko duen lanak 40 minutuko iraupena du.\nBihar, No estoy para nadie (Ez nago inorentzat) obra eskainiko dute, J.B. Pedradas ekoizpen etxearena. Bakardadea eta eromena landuko dituzte, garunean kafesne mantxa bat izatearren gaixoaldian den poliziaren ikuspuntutik.\nEtzi, Jainko bat antzezlana taularatuko dute, Marina Suarezek eta Patxi Suinagak sortutako obra. Suarez, Baratzako kide izateaz gain, egilea ere bada, eta lana garatzeko aukera ikusi du jaialdian: «Antzezlana aurkeztu behar izatea aitzakia izugarria da obra lantzeko, konpromezu bat da». Jainkoak eta idoloak landuko dituzte obran, besteen istorioekin osatutako historia.\nJaialdia antolatzea Baratza aretoko kideen hausnarketaren ondorioa da. «Lehen, hilabetean behin ekintza bat eskaintzen genuen», azaldu du Suarezek. «Baina, aukera hobea iruditu zitzaigun eskaintza biltzea eta gai batekin lotzea». Aretoaren gertuko lanekin osatu dute Bertako Fest, bertakotasuna aretoarekin lotuz.\nAurrera begira, beste hainbat jaialdi prestatuko dituzte. Zurrunbilo antolatuko dute ekainean, euskal arte eszenikoen jaialdia; irailean, berriz, Scratxe Gauak; azaroan, dantza jaialdia; eta abenduan, aretoarekin urteurrenarekin lotutako zikloa.\nBaratza aretoak, dena den, ez ditu ikuskizunak bakarrik programatzen. Hainbat formakuntza saio ere egiten dituzte. Besteak beste, dantza garaikidea eta afrikarra eta yoga. Hala ere, Sormen ikerketarako laborategia nabarmendu du Suarezek: «Baratzaren sortzaileek, Unaik eta Garazik, eta Hanna Whelanek ematen dute. Entrenamendu fisikoa, dantza eta antzerkia lantzen dituzte, euren esperientzia elkarbanatuz».\nArte eszenikoen gune\nHorretaz gain, aretoa aloka daiteke. Betiere, arte eszenikoekin lotutako erabilera bat emateko baldin bada. Gasteizko kulturaren sustapenean ere egiteko garrantzitsua daukate. Esaterako, Velez de Mendizabalek Zurrunbilo jaialdian aurkeztu zuen lehen aldiz bere lana. Atari programa ere abian dute. Zehazki, aretoko ataria eskaintzen dute formatu txikiko piezak eskaintzeko.\nJainko bat antzerkiko eszena baten argazkia. BARATZA ARETOA


Offredo – Tropela.eus bloga\n#348 Tropela.eus podcastak: 2019ko Frantziako Tourra errepasoak – 7. etapa\n2019ko Frantziako Tourreko 7. etapa esprintean erabaki da. Biko ihesalditxo bat osatu da Rossetto (COF) eta Offredo (WGG) txirrindulari frantziarrekin. Edonola, tropelak kontrolpean izan du ihesalditxo hori eta esprintean azkarrena Groenewegen (TJV) izan da. Lider Cicconek (TFS) jarraitzen du.\nAipatzekoa Van Garderenek (EFD) erorikoa izan eta lasterketa utzi beharrean izango dela.\nHau guztia eta 8. etaparen aurre analisia egiten du Egoitz Lizasok (@elizaso) podcast honetan.\nBidaltzailea:Tropela Elkartea 2019-07-13 2019-07-13 Hemen argitaratua:Errepasoa, Frantziako Tourra, PodcastakEtiketak: Azkarrak, Ciccone, esprinta, Groenewegen, Offredo, podcast, Rossetto, Van GarderenUtzi iruzkina #348 Tropela.eus podcastak: 2019ko Frantziako Tourra errepasoak – 7. etapa bidalketan


13:17, 15 urria 2010ko berrikusketa\n2.104 bytes added , Duela 9 urte\n13:12, 15 urria 2010ko berrikusketa (aldatu)\n13:17, 15 urria 2010ko berrikusketa (aldatu) (desegin)\n'''Aizkorriko galtzada''' [[Aizkorriko mendilerroa]]ren kokatzen den [[galtzada]] bat da. [[Gipuzkoa]]ko [[Zegama]] eta [[Araba]]ko [[Araia]] herriak lotzen zituen. [[Lizarrate]]ko tunelaren ondoan, Araiarantz doan zatitxoa da hobekien gorde dena. Gipuzkoako Foru Aldundia galtzada berriz oneratzeko lanak egiten ari da.<ref name=GaraibatekoLizarrate>GipuzkoaKultura: [http://www.youtube.com/watch?v=OZgqbQYHrnk ''Garai bateko Lizarrate''], bideoa, YouTube webgunean argitaratua.</ref> Oraingoz, galtzadaren aztarnarik zaharrenak [[Erdi Aro]]koak dira, baina litekeena da [[Antzinako Erroma|erromatar]] garaikoa ere izatea.\nOraingoz, galtzadaren aztarnarik zaharrenak [[Erdi Aro]]koak dira, baina litekeena da [[Antzinako Erroma|erromatar]] garaikoa ere izatea.\n[[Fitxategi:Lizarrateko aztarnategia.jpg|thumb|300px|left|Aranzadi Zientzia Elkartea egiten ari den indusketa]]\n[[Aranzadi Zientzia Elkartea]]ren ikerketen arabera, Aizkorriko galtzadak zuen toki estrategikoena babesteko, Lizarrateko tunelean, gaztelua eraiki zuten [[XII. mende]]aren inguruan. 300 bat lagunentzako tokia zuen. Gazteluarekin batera, han herrixka bat zegoen, tunelaren alde bietan: zalditegiak, ostatua, hilerria, biltegia, baseliza, ur andela eta abar.<ref name=GaraibatekoLizarrate>GipuzkoaKultura: [http://www.youtube.com/watch?v=OZgqbQYHrnk ''Garai bateko Lizarrate''], bideoa, YouTube webgunean argitaratua.</ref>\nIzan ere, [[Gaztela]]k [[Araba]] eta [[Gipuzkoa]] bereganatu zituenean ([]. urtea) hartu zuen Aizkorriko galtzadak inoizko indarrik handiena. [[Nafarroa]] saihestu nahi bazen, ez zegoen beste biderik Gaztelaren eta [[Frantzia]]ren artean. [[XVI. mende]]aren amaiera arte, garrantzi handiko errege galtzada izan zen. Komunikabide hura kontrolatu eta defendatzeko sortu zen gaztelua eta haren inguruko multzo osoa.<ref name=PantxikeAgirre /> Aldi hartan, Lizarrateko pasabidea ez zen, ez, samurra, iritsi zaizkigun lekukotasunek diotenez: lapurrak, aldapa gogorrak, urtearen egun gehientsuenetan elurra, ostatu garestia... Hala ere, [[XVIII. mende]]raino, Gasteiz eta Donostia arteko igarobide nagusia izaten jarraitu zuen. Mende hartan, aldapei, elurrari eta arriskuei ihesi, [[Arlaban]]go bidea ireki zuten. Lizarratekoa bigarren mailako bidetzat geratu zen.<ref name=GaraibatekoLizarrate /> Pasabide nagusi izan zen bitartean, bidesaria kobratzen zen tunela zeharkatzeagatik; bidesaria ordaindu nahi ez edo ezin zuenak, mendian goragoxeago igotzen den beste bide zailago bat erabili behar zuen. Gipuzkoako aldetik begiratuta tunelaren eskuinaldera dauden bi mailak, [[harkaitz]]ean landuak, beste igarobide horren arrastoak dira, usadioak dioenez.<ref name=FelixIbargutxi>Felix Ibargutxi: [http://www.diariovasco.com/20090623/cultura/adrian-revela-secretos-20090623.html «San Adrián revela sus secretos»], ''Diario Vasco'', 2009-06-23.</ref>


Etxetresna Elektrikoen Renove Plana aurrekontuaren %80ra iritsi da - EVE\nInicio - Jardunaldiak eta albisteak - Albisteak - Etxetresna Elektrikoen Renove Plana aurrekontuaren %80ra iritsi da\nLAGUNTZA PLANEN AURRERAPENA\n2,5M€-ko guztikotik 2M€ inguru da\nLaguntza programarekin bat egindako saltoki hurbiletatik kudeatzen dira eskaera gehienak. Izan ere, etxetresna elektriko zaharra entregatzeaz arduratzen dira, birziklatzeko.\nEnergiaren Euskal Erakundearen Etxetresna Elektrikoen Renove Plana aurrera doa eragiketen bigarren hilabetean, uztailaren 1ean ireki zenetik, eta ohiko etxebizitzetan eraginkortasun energetiko handiko aparatuak ezartzeko aurrekontuaren % 80 inguru kontsumitu du. Laguntza publiko horien zuzkidura, guztira, 2,5 milioi eurokoa da.\nGaur arte jasotako dirulaguntza eskaera kopurua 17.378 izan da; horietatik, %80 inguru bideratzen edo aztertzen ari dira dagoeneko. Espediente horiek, orotara, 19.330 etxetresna elektriko ordezkatzea ekarriko dute (eskaera bakoitzeko mota ezberdineko etxetresna elektriko bat baino gehiago eskura daitekeela kontuan hartu behar da). Renove Plan honen bilakaera aztertuta, EEEren Laguntza Ataleko arduradunen datuen arabera, jada 1,99 milioi euro bideratu dira dirulaguntzetan, guztizko aurrekontuaren %80 dena.\nAzpimarratzekoa da, gainera, Renove Planarekin bat egindako saltoki hurbiletik kudeatu direla eskaeren ehuneko handi bat; bertatik, erosleen izenean eskaerak bideratzearekin batera, izapide administratiboak aritzen dituzte. Gainera, etxetresna elektriko zaharra birziklatzeko zentro baimendu bati ematen diote, ezinbestekoa baita Renoveren laguntza publikoa lortzeko..\nEtxetresna Elektrikoaren Renove Planak honako hauen ordezkapena laguntzen du diruz: hozkailuak, izozkailuak, garbigailuak, ontzi-garbigailuak, lehorgailuak eta labeak. Tresna bakoitzaren kostu hautagarriaren %25eraino iristen da laguntza, 100€ eta 130€ko mugarekin A++ eta A+++ klaseko etxetresna elektrikoen kasuan, hurrenez hurren; labeak, ordea, A+ klasekoak dira eta 100€ko gehieneko dirulaguntza dute. Tresna zahar guztiak era egokian bideratzen direla egiaztatu beharko da, behar bezala birziklatzeko, bai atxikitako saltokien ardurapean, baimendutako zentroetan tratatzeko utziko dituztenak, bai tresna erosten duen pertsonaren bidez, bideraketa haren kontura joango dena.\nEnergia-klasea Etxetresna mota Gehieneko dirulaguntza €/tresnako\nA+++ Hozkailua eta hozkailu-izozkailua 130\nA+++ Izozkailua 130\nA+++ Garbigailua 130\nA+++ Ontzi-garbigailua 130\nA+++ Lehorgailua 130\nA++ Hozkailua eta hozkailu-izozkailua 100\nA++ Izozkailua 100\nA++ Garbigailua 100\nA++ Ontzi-garbigailua 100\nA++ Lehorgailua 100\nA+ Labea 100


Tolosaldepediak Ikaztegietara egingo du salto - Galtzaundi Euskara Taldea\nTolosaldeari buruzko ezagutzak Wikipedian jartzeko sorturiko egitasmoa da Tolosaldepedia. Orain Ikaztegietara egingo du salto egitasmoak eta bertan izango da Wikipedia editatzen ikasteko aukera paregabea. Ekainaren 8an, 18:30etan izango da hitzordu irekia Ikaztegietako udaletxeko balioanitzeko gelan. Parte hartu ahal izateko, beharrezkoa izango da norberak bere ordenagailua eramatea.\nZer da Tolosaldepedia?\nGure eskualdeari buruzko informazioa Wikipedian txertatzeko egitasmo parte hartzailea da. Bertan, alor ezberdinetako ekintzak jorratzeaz gain, herritar eta kanpotar guztiei elkarren arteko elkar-harremanak sustatzeko lanabesak jarri dizkiete eskura. Hau horrela, ikastaroen laguntzaz, eskualdeko emakume zein gizon esanguratsuenek, argazki herrikoiek, intereseko artikuluek eta historiak berak ere wikipedian parada izatea da helburu nagusietako bat. Otsailaren 4an hasi zen egitasmoa eta ordutik hona, hilabeteko lehen ostegunetan bildu dira Tolosako kultur etxean. Hasi zirenetik Wikipedia eskualdeko gai, pertsona eta intereseko informazio desberdin askoz elikatzen joan da eta web orria elikatzen jarraitzeko asmoarekin daude bilgune hauetara gerturatzen diren herritarrak.\nKai Nakai izango da protagonista Sormenetik-en


Obarioak eta umetokia erauzten dituzten emakumeek bizi-itxaropena murrizten dute | Consumer\nObarioak eta umetokia erauzten dituzten emakumeek bizi-itxaropena murrizten dute\nIkerketa batek orain zalantzak ditu bularreko eta obulutegiko minbizia prebenitzeko herrialde garatuetan oso zabalduta dagoen jarduera bati buruz.\nBularreko minbizien eta obarioen aurkako babesa bilatzeko, mundu osoko milioika emakume ebakuntza-gelatik pasatzen dira urtero, obarioak eta umetokia kentzeko. Hain zuzen, 24 urtean 29.380 emakumeri egindako azterlan batek egiaztatu du esku-hartze horrek nabarmen murrizten duela bularreko minbiziaren ehunekoa, eta ia erabat ezabatzen duela obulutegiena. Hala ere, ikerketak erakutsi du organo horiek galtzen dituzten emakumeek denbora gutxiago bizi dutela.\nBizi-itxaropen txikiago horren arrazoia da operatutako emakumeek osasunerako beste arrisku batzuk, bereziki bihotzeko gaixotasuna, nola handitzen diren ikusten dutela, eta horrek itxaropenak murrizten dituela. Aurkikuntza berri hori “Obstetrics and Gynecology”-en argitaratu zen, eta praktika horri buruzko galdera garrantzitsuak sortzen ditu, oso zabaldua herrialde garatuetan. Estatu Batuetan bakarrik, 300.000 emakume inguruk onartzen dute urtero obarioak erauztea.\n“Aurkikuntza hori azken 35 urteetan ginekologoak arlo horretan prestatzeko erabili den moduaren aurkakoa da”, esan zuen William Parker doktoreak, ikerketaren egileak. “70eko hamarkadan, osasun-komunitateak erabaki zuen obulutegietako minbiziari aurrea hartzeko estrategia organo hori ezabatzea zela”, azaldu zuen Parkerrek. “Azterlan horrek erakusten du emakume batek hiltzeko aukera handiagoa duela obarioak kentzen badizkiote, salbu eta familia-historiak bularreko minbiziak edo obulutegiak izateko arrisku handia duten emakume-taldeak”, gehitu zuen. Obulutegietako minbizia detektatzen zaila den bitartean eta sarritan hilgarria den bitartean, ez da ohikoenetako bat, ikertzaileak adierazi zuen obulutegiak mantendu zituzten partaideetatik 34 bakarrik hil zirela gaixotasun horretatik jarraipen-aldian. “Bihotzeko gaixotasunek 20 aldiz emakume gehiago hil zituzten urtero”, esan zuen.\n29.380 emakumeren datuetan oinarritzen da ikerketa; horietatik 16.345i umetokia eta obulutegiak kendu zitzaizkien, eta 13.035 emakumek umetokia bakarrik galdu zuten. 24 urteko jarraipenaren ondoren, lehen taldeko 895 emakumek bularreko minbizia garatu zuten -obulutegiak mantendu zituztenek baino %25 arrisku txikiagoa eta obulutegietako minbizia izateko %96 arrisku txikiagoa (bost kasu bakarrik)-. Hala ere, talde horrek% 12 gehiago hiltzeko aukera izan zuen segimendu-aldi horretan. Gaixotasun koronarioa izateko arriskua %17 handiagoa izan zen obulutegiak zituzten emakumeekin alderatuta.\nbizi-itxaropena bularreko minbizia mujeres-eu ovarios-eu umetoki


2manydjs taldeak emango dio amaiera Bilbao BBK Liveri | Bilbao BBK Live\n2manydjs taldeak emango dio amaiera Bilbao BBK Liveri\nBilbao BBK Livek itxi du aurten uztailaren 11, 12 eta 13an Kobetamendiko ingurune natural paregabean egingo den hamalaugarren edizioko kartela. The Strokes, mende honetan rocka berpiztu izanaren errudunak; Liam Gallagher, garai guztietako frontman esanguratsuenetako bat; Thom Yorke Tomorrow’s Modern Boxes, Radiohead taldeko liderraren proiektu paraleloa; Rosalía, Coachellan izandako mundu mailako arrakastatik bueltan; Weezer, Espainian eskainiko duen emanaldi bakarrean; Suede, inoiz baino indar handiagoarekin, eta Damon Albarnen supertaldea, The Good, The Bad & The Queen, besteak beste. Horiei dantzalekuetako pistak lehertzen maisuak diren 2manydjs batu zaizkie gaur, baina ez da taldea Kobetamendin izango den lehen aldia, 2013an eta 2016an eskainitako emanaldiek oroitzapen ezin hobea utzi zuten eta oraingoan jaialdiaren edizio erakargarri eta harrigarrienetako bat izango dela dirudien hamalaugarren hitzordu honi amaiera emateko etorriko dira. Aurtengoan zuzeneko 95 emanaldi izango dira 5 eszenatokitan banatuta, 25 foordtruck inguru, elikadura gustu eta premia guztientzat, 10.000 kanpaleku baino gehiago mendian bertan eta zerbitzu guztiekin, doako autobusak gunera iristeko, merchandising finena eta diseinatzaile independenteen lanak eskainiko dituen market oso zaindu bat eta askoz ere gehiago Bilboren ikuspegi ederrenak dituen gune berde batean.\nHorretaz gain, bertan izango dira HOVB Vienako bikote elektronikoa Rocco izeneko laugarren diskoarekin eta emanaldi guztietan izaten dituzten ikusizko ikusgarriekin; Biig Piig, abiadura txikiko jazzaren harribitxiz betetako eta hip hopeko beat errepikariz lagundutako proposamen batekin, zeinetan Jess Smith trebeziaz mugitzen den ingelesez zein gaztelaniaz eskainitako zuzeneko emanaldietako lirismoari esker; Delaporte, musika elektronikoa eta popa, doinu infekziosoak eta erritmo tropikal eta afrikarrak ezin hobe nahasten dituen bikote italiar-espainiarra eta beren lehenengo luzea, Desde anoche; eta Sua, jaialdira ate handitik iritsi den Bizkaiko taldea, Gaztea irratiko maketa lehiaketa irabazi ostean, aurretik Berri Txarrak eta El Columpio Asesino bezalako talde handiek egin zuten bezala. Las Ligas Menores taldearen emanaldia larunbatera pasa da.\nHala, kartela itxita dago, berriz ere egungo artista onenen sailkapen bat eskaintzeko helburuari hutsik egin gabe. Iraganean egungo musikaren oinarriak ezarri zituzten eta aldi berean garai berriei egokitzen jakin duten sortzaileentzako gune bat, oraingo musika panoramaren isla eta musikaren etorkizuna eraikitzen ari diren soinuen eta izenen aldeko apustu bat. Horien artean, nabarmentzekoak dira proposamen oso anitzak; adibidez, The Blaze, une honetako proiektu elektroniko estimulatzaileenetako bat; Hot Chip, Britainia Handiko pop elektronikoaren ezinbesteko erreferentzia; Idles, punk olatu berria; Brockhampton, bere proposamen birrintzailearekin eszenatokietara iraultza ekarri duen hip hop taldea; Nils Frahm, urteko lan onenen zerrendan pianoarekin eta sintetizadoreekin eginiko disko bat sartzea lortu duena; Modeselektor Live, 90eko hamarkadatik azalberritu egin dena eta elektronika globala moldekatu duena; Vetusta Morla, joaten den leku guztietan aretoak lehertzeraino betetzen dituen talde nazional ezinbestekoa; elektronika lezioak ematen 35 urte daramatzan Laurent Garnier; Vince Staples, aro berriko hip hoparen eta raparen funtsezko figura; eta abangoardiako hainbat gune, esaterako, Basoa, jaialdiko elektronikaren basoa; Lasai, abiadura txikian dantza eginez gozatzeko txoko bat, eta askoz ere gehiago 2019ko Bilbao BBK Live esperientzia sentsorial bikainean.\nBonua: 160€ + gastuak.\nBonua + Kanpina: 175 € + gastuak.\nEguneko sarrera: 62 € + gastuak\nBonua epeka ordain daiteke.\nAurretik geneukan deskontua agortu ondoren, atzeratuta zoaztenek beste aukera bat izango duzue. Kutxabank txartelekin ordaintzen diren 3 egunetarako bonua, lehenengo 350 bonuei aplikatuko zaie aplikatutako zaie, 28 euroko deskontua, eta txartel bakoitzeko bonu bati gehienez. Kutxabanken zerbitzu orotako kutxazainetan edo hemen besterik ezin da eskuratu.\nBilbao BBK Live: Kendrick Lamar, The Killers, Pet Shop Boys eta Bad Bunny, baieztatuta dauden lehen artistak\nGaur iragarriko dira 2020ko edizioko lehen izenak; besteak beste, Caribou, Four Tet,…\nBilbao BBK Live jaialdiaren lehen egunean 35.800 lagun bertaratu dira, eta ostiralerako sarrerak agortu direla iragarri dut\nOstiralerako eta larunbaterako azken mila bonuak geratzen dira Liam Gallagher, Thom Yorke’s…\nHirian jaialdiari esker larunbat honetan musika urbano onena entzungai Deustun\n14:00etan hasiko dira emanaldiak, eta ia gauerdira arte luzatuko dira Guztira 17…


KOLABORAZIOAK – Guraso.eus\nMaite Garitano 2020-05-27 2020-05-27 ELIKADURA, KOLABORAZIOAK 1 Comment\nIzaten dira tarteka modan jartzen diren hitzak: Covid-19, Zoom, txertoa edo pandemia. Azken urte hauetan, gurean modan jarri zaigun beste hitza Partaidetza izan da. Ezagutzen dugun sasi demokrazia honetan, non lau urtez behin alderdiren bat bozkatzeko aukera izaten dugun –azken…\nTxusma Azkona 2020-05-21 2020-05-28 KOLABORAZIOAK No Comments\nAste hauetan zeri buruz idaztea pentsatzea ez da erreza izan. Momentu honetan airean gai bakarra dago, eta horri perspektiba ugaritik heldu zaio. Ez nuke munstroa elikatzen jarraitu nahi. Baina ematen du gai bakarra dagoela, eta dagoeneko horri buruz hamaika kontu…\nKoldo Gilsanz 2020-05-15 2020-05-21 GURASOTASUNA, HEZIKETA, KOLABORAZIOAK No Comments\nOpor garairako kutxa bete euskarazko jolasekin\nEtxealdiarekin batera iritsi den opor garai honetan seme-alabekin euskaraz jolasteko eta euskarazko bizipenen kutxa osatzen hasteko proposamen batzuk aurkezten dizkizuegu. Etxean egongo garen garai hauetan euskarari leku handia egiteko ere baliatu dezakegu, jolastu dezagun euskaraz eta indartu euskarazko bizipenak. Hau,…\nIñaki Eizmendi 2020-04-10 2020-04-08 AISIALDIA, KOLABORAZIOAK No Comments\nEtxealdi garai honetan gure seme-alabak etxetik ari dira ikasketak egiten. Horrek hainbat zalantza eta beste hainbat zailtasun eragiten dizkigu gurasooi, are gehiago gurasoek euskaraz ez dakitenean. Zenbat aholku prestatu ditugu lagungarriak izan daitezkeelakoan. Hori bai, edozein zalantza eta zailtasunen aurrean,…\nIñaki Eizmendi 2020-04-06 2020-04-05 KOLABORAZIOAK No Comments\nAspaldi esan zuen Albert Einstein-ek adimenaren benetako adierazgarri ez dela ezagutza, irudimena baizik. Izan ere, gaurko ezagutzak biharko egunean izango diren hainbat arazo eta egoerari erantzuteko motz geldituko dira. Erika Landau (1931-2013), psikoterapeuta eta Tel Aviveko Unibertsitateko Sormenaren eta Bikaintasunaren…\nAmaia Agiriano 2020-04-02 2020-04-02 GURASOTASUNA, KOLABORAZIOAK No Comments\nDekalogo argigarria Lasaitasuna mantendu: haurrek segurtasuna behar dute. Bere beharrei, zalantzei, beldurrei eta jakinminei erantzun. Bere ulermen gaitasunera egokitu. Autentikoak izan eta egia esan. Beharrezkoak ez diren detaileak ekidin. Garrantzitsua aiton-amonak eta gaixoak zaintzeko neurriak hartzea dela azaldu. Higiene- eta…\nNaroa Martinez 2020-03-14 2020-03-14 KOLABORAZIOAK, OSASUNA No Comments\nLarraitz Esnaolak eta Alexander Barandiaranek 'Esperimentazioan sakonduz biziberritu' liburua aurkeztuko dute 2021-01-21


Antton Hirigoyen - Mintzoak - Ipar Euskal Herriko ahozko memoriaren ataria\nAfiliazio herria: Sara\nAntton Hirigoyen 1927ko urriaren 21ean sortu zen Sarako Arretxekoborda izeneko baserrian. Zortzi haurrideko familia batean hazi zen (5 mutiko eta hiru neska), bera zazpigarrena zelarik. Etxaldeko lanetan laguntza ekartzen baitzuen, lehen mailako eskolan 7 urtetan hasi eta hor denbora guti egon zen. Ondotik, Bigarren Munduko Gerla ezagutu zuen eta bere hiru anaia harat deituak izan ziren. 1947ko maiatzean Castelnaudaryra joan zen eta gero Tolosara soldadogoaren egiteko, baina bakarrik urte batez, familia sostengu bezala deklaratua baitzen.\nBederatzi urte berantago (1956ko apirilaren 19an), Lekaienbordako auzoarekin ezkondu zen. Hura ere laborari alaba izanik, Arretxekobordara etorri zen bizitzera. Elkarrekin, hiru seme ukan zituzten (1957, 1960, 1962) eta zaharrenak etxaldearen segida hartu zuen. Azken honen alaba bakarrak etxaldearen segida hartzeko xedea du ere.\nAntton beti Arretxekobordan bizi izan da eta hor lan egin du. Bizi guzian, laborantzan, abere hazkuntzan (behiak, ardiak, pottokak) eta kontrabandan aritu da. Gaur egun oraino, Sara sorterriari eta bere inguramenari biziki atxikia zaio.\n2022ko urtarrilan zendu da 94 urtetan.\n1 367 367 - Antton Hirigoyen 2020-09-01 1:05:05 Sara Terexa Lekumberri\n1 Arretxekoborda sortetxea Lehen Mundu gerlan erosia 0:02:12


3. PROKLAMA - Landa turismoa Landa ostatua Kreazio espazioa Azala Espazioa\n» home | » kreazio espazioa | » azalerak | » 3. PROKLAMA\nQUIET VOLUME [Bolumen isila]\nAnt Hampton eta Tim Etchellsek zuzendudako autoantzerki pieza\nabenduaren 16tik 20ra bitartean, Koldo Mitxelena EHUko liburutegian (Nievas Cano kalea, Gasteiz)\nOrdutegi ezberdinetan. Beharrezkoa da aurretik izena ematea. Informazio gehiago: proklamar@gmail.com\nRicardo Antónen aurkezpena\nArtium, Goi Ekialdeko aretoa, Abenduak 19 ostirala, 19.00etan\nMursegok Gloria Fuertes abesten du\nSukubo aretoa (Cubo 5 kalea, Gasteiz), Abenduak ostirala 19, 21.30etan\nZerbait ozenki esatea. Zerbait adierazteko, toki bateratu bat aldarrikatzeko, ahots edo oihu andana igortzea. Zerbait modu argian eta jendaurrean esatea. Gobernu bat edota gertakizun bat hotsandiz adieraztea. 3. Proklama honetan lantegi eta topaketa programa batekin jarraituko dugu Vitoria-Gasteizen, eta galdera honetara itzuliko gara: «Gu, herria», zein neurritan da ariketa performatibo bat? Galdera honek Judith Butler-en testu batean, «Gu, herria. Bilera-askatasunaren inguruko gogoetak du jatorria: «”Gu, herria” herriaren subirotasun modu baten enblematzat jotzen dugun esapide bat da, zeinak inplikatzen baitu pertsonek modu politiko anitzean elkar daitezkeela eta elkar izenda dezaketela. Horrek ez du esan nahi, ordea, guztiak bat datozenik, baizik eta jabetzen direla autoberrespena prozesu kolektibo eta partekatua dela». Esapideak eta mintzaldiak, «beste baten hitza hartzearen» ideiarekin ere lan egingo dugun hirugarren zati honetan.\nThe Quiet Volume [Bolumen isila] performance xuxurlatua, norberak ekoitzia eta automatikoa da, liburutegi bateko irakurgelan bi lagunen artean entzuteko sortua. Pieza honetan mundo osoko liburutegiek elkarrekin duten tentsioa arakatu nahi da: isiltasuna eta irakurtzearen kontzentrazioa bateratzen dituen egoera hori, intimoa eta aldi berean publikoa den leku batean norbaitek liburu bat irakurtzen duen oro gertatzen dena. Bi ikusle/parte-hartzaile elkarren ondoan eserita daude, liburu multzo baten ondoan. Jarraibide idatziak eta xuxurlatuak jasoko dituzte, orrialdeetan barrena bidaia enigmatiko bat eginaraziko diena. Liburu baten bakarkako irakurketa intimoak bere baitan duen eta, orain, batetik bestera isilean bidaiatzen duen aztikeria hura garatuz joango da bien artean.\nIdeia eta zuzendaritza: Ant Hampton eta Tim Etchelles. Ekoizpen exekutiboa: Katja Timmenberg. Ekoizpen-laguntzailea: Vooruit (Belgika).\nGaztelaniazko itzulpena: Luz Algranti eta Paula Porroni. Lehen ahotsa: Diego Jalfen. Haurraren ahotsa: Boris Villamarin. Hirugarren ahotsa: Ana Baidembaum. Piezari buruzko informazio gehiago: http://www.anthampton.com/tqv_sp.html\nPlaylist para roer una determinación. @Ricardo_AMASTÉ. Nekatuta egoteaz nekatuegia baina, hala ere, ez behar bezain nekatuta. Des-artista, hala eta guztiz ere bilbotarra, apokaliptikoa eta moldakorra, Eskorbutoren eta Bob Esponjaren erdibidean, anarko-komunitarista informala, procomún delakoaren eta deshazkundearen militante inkoherentea, etika feministak eta permakulturak bairatua. Belar txar, guztiz (h)amultsu, birnahasle eta besterenaz jabetu-nahia, beti nora-ezean. @ColaBoraBorako biztanlea, desagertzeko bidean dagoen (edo ez dagoen) uhartea, nagusi den errealitatearen eta proiektatutako nahiaren artean, ordena zaharraren eta neoliberalismoaren hegemonia heteropatriarkalen hegemonien jokoaren blokeoaren eta pinpanpun-aren mende. Sortzen ari den kultura berriaren erreferente koman dagoena. Multimilitante buruesplotatu prekarizatuak. Ez nahiko artistak, ez -zentzu onean- politikoak, eta erdipurdiko enpresa-gizonak, gainera. Gentrifikatzaile burgestu gentrifikatuak Ezagutza-Kapitaismoaren tresnak. Ez-hilak, laguntzeko ala aurka egiteko? Banpiroak. Nahiago nuke ez egin. Bihar utziko dut. Txio-txio esatetik ezer ez esatera. Eta ura leporaino iritsi zaigun arren, marraskatzen jarraitzen dugu.\nMursego-k Gloria Fuertesen testuak berriz irakurri zituenean, bere burua aurkitu zuen berriz ere, berriz ilusioz bete zen, berriz integratu zen, birgaitu egin zen eta oreka berreraiki zuen, guztia parekatu egin zen eta ahuntz bakoitza bere akerrarekin elkartu zuen. Mursego Maite Arroitajauregi da. Mursergok ‘saguzar’ esan nahi du portugesez. Mursergok musika egiten du, txelo bat, pedal loop station bat, txilibitu bat, txinatar txindatak, pistoidun txilibitu bat, pandero bat, ukelele bat, koloretako argidun giltzadi bat, autoharpa bat, errimak, txaloak, inprobisazioa eta ahotsa erabiliz.\nPROKLAMA Artium eta AZALAren arteko lankidetza-programa da\nEgitarauak 4. PROKLAMArekin jarraituko du 2015eko udaberrian\nThe Quiet Volume lana ikusteko izen-ematea hemen:\nANT HAMTON web


Justiziak berretsi egin du Kontsumobidek Nafarroako Rural Kutxari jartzeagatik ezarritako zigorra - Osasun Saila - Euskadi.eus\nAzken eguneratzea: 2012/11/22\nFinantza-erakundeak arau-hauste larriagatik ezarri zitzaion 5.000 -ko isuna ordaindu beharko du\nAdministrazioarekiko Auzien Gasteizko 1. Epaitegiak emandako epai irmoak berretsi egin du Kontsumoko Euskal Institutuak (Kontsumobide) Nafarroako Rural Kutxari hipoteka-mailegu batean abusuzko klausulak jartzeagatik ezarri zion zigorra.\nHori horrela, Nafarroako Rural Kutxa kreditu-kooperatiba sozietateak ordaindu egin beharko du Kontsumobidek bere garaian ezarri zion 5.000 euroko zigorra, kontsumitzaileen eta erabiltzaileen babes eta defentsarako indarreko legedian xedatutako arau-hauste larria egiteagatik.\nHalaber, zigorra argitara eman dadila agintzen du epaiak, «eredugarritasun-arrazoiengatik», eta Rural Kutxari ordainarazi dizkio auziaren kostuak. Epaiaren aurka ezin da errekurtsorik aurkeztu.\nEbazpen judizialaren bidez, amaiera eman zaio Kontsumobidek 2011ko uztailean finantza-erakundeari hipoteka-mailegu batean abusuzko «sabai» eta «zoru» klausulak jartzeagatik ezarritako 5.000 €-ko isunaren aurka banketxeak jarritako helegitearen bidez hasi zen liskar administratiboa.\nKontsumoko Euskal Institutuak, zigorra ezartzea erabaki baino lehen, klausulak zuzentzeko beharraren gaineko oharra egin zion Rural Kutxari, arauz kanpokoak zirela-eta. Finantza-sozietateak, ordea, oharra aintzat hartu ez, eta gora jotzeko errekurtsoa aurkeztu zuen; errekurtso horrek ezespena jaso zuen, Eusko Jaurlaritzako Osasun eta Kontsumo sailburuaren agindu baten bidez.\nOrain, ebazpen judizialak behin betiko itxi du auzia: arau-haustea egon zela berrestearekin batera, isuna ordaintzera behartu du banketxea.\n- 2012ko irailaren 19ko 217/2012 epaia, Administrazioarekiko Auzien Gasteizko 1 zenbakiko Epaitegiarena (gaia: Caja Rural de Navarrari jarritako zehapena) (pdf, 8,3 Mb) [es]


Irekia Eusko Jaurlaritza - Gobierno Vasco :: Lanbidek 2,12 milioi euro bideratuko ditu laneratzeko enpresak sortzeko eta horiei eusteko laguntzetara, 10,3 milioi euro arte (Gobernu Bilera 2017-10-24)\nLanbidek 2,12 milioi euro bideratuko ditu…\nBeatriz Artolazabal Enpleguko eta Gizarte Politiketako sailburuak proposatuta, Gobernu Kontseiluak gaur baimena eman du Lanbidek hasieran aurreikusitako kopurua baino 2.120.822 euro gehiago bideratzeko laneratzeko enpresak sortzera eta horiei eustera. Horrela, Euskal Enplegu Zerbitzuak, azkenean, 10.320.822 euro inbertituko ditu, 2017an.\nErakunde autonomoaren Administrazio Kontseiluak, pasa den maiatzaren 24an, laguntza horiek onetsi zituen, eta, guztira, 8 euro bideratu ditu. Laneratzeko enpresek ekitaldi honetan izan duten lanpostuen gorakada nabarmena dela eta, onetsitako aurrekontu-kreditua ez da nahikoa finantzaketarako diru-laguntzen eskabideei erantzuteko eta, ondorioz, kontratatuta dauden bazterketa-arriskuan dauden pertsonen enplegua eta enpresa horien finantzaketa-egonkortasuna arriskuan jar daitezke. Hori dela eta, Eusko Jaurlaritzak balioetsi du beharrezkoa dela hasiera batean laneratzeko enpresak sortzeko eta horiei eusteko laguntzak arautzen dituen 2009ko maiatzaren 4ko Aginduan aurreikusitako diru-laguntzak finantzatzera bideratutako aurrekontu-zuzkidura areagotzea.


January 2016 - Centro Médico Gran Vía\nGidabaimena berritzea: Ibilgailua ezagutzea; keinu-argien garrantzia\nby Administrador | Jan 29, 2016 | Berriak\nKONTUAN HARTU BEHARREKOA… Gainerako erabiltzaileei norberaren asmoak adierazteko seinaleetako bat keinu-argiak dira. Zenbaitzuk nagikeriagatik edo ahanzturagatik erabiltzen ez duten arren, keinu-argiak nahitaezkoak dira, besteak beste, erreiz aldatu, aurreratu, beste errepide batera sartu edo beste errepide batetik irten behar izanez gero. Keinu-argiak erabili aurretik, atzera ispiluak kontsultatu behar dira. AHOLKUAK Keinu-argiak behar bezala erabiltzea garrantzitsua da, bai, baina, hala ere, ez digute beti lehentasuna ematen gainerako ibilgailuekiko. Keinu-argiak honako maniobra hauek egiterakoan erabiltzen dira: aurreratu, noranzkoa aldatu, gelditu, aparkatu eta berriro zirkulatzen...\nPsikoteknikoak: Ibilgaiua ezagutzea; atzerako ispiluak\nKONTUAN HARTU BEHARREKOA… Atzerako ispiluei esker, gidariek atzean gertatzen ari dena ikus dezake. Hala ere, elementu horiek ez dute espazio guztia hartzen, zenbait gune ikusmen-eremutik kanpo geratzen baitira. Ispilu konbentzionalen gabezia horri aurre egite aldera, beste ispilu batzuk ere badaude, horien artean ganbilak eta panoramikoak. AHOLKUAK Ibilgailuaren gidaria arduratuko da soil-soilik ibilgailuaren barruan bidaiariak eta bagajeak banatzeaz, ikuspena galaraz ez dezaten. Aurreratzen hasi baino lehen, nahitaezkoa da atzerako ispilutik begiratzea eta ziur egotea gure atzean ez dagoela beste ibilgailurik gu aurreratu nahian eta nahi hori adierazten...\nby Administrador | Jan 28, 2016 | Berriak\nAuto-ilara madarikatua! Eta, hain justu, presaz gabiltzanean. Edo agian horregatik, beti presaz gabiltzalako. Kotxea gehiegitan hartzen dugulako, edo Euskal Herria merkantzia garraioan puntu estrategikoa izanik kamioi gehiegi dabilelako, istripu asko daudelako edo azpiegiturak nahikoak ez direlako. Errudunak bilatzen saiatu arren, gure ohiturak aldatu ezean, autoan sartuta, ez aurrera ez atzera, zain egotera kondenatuta gaude. Mugikorretik berandu iritsiko garela abisatzen dugu edo ilarako bizkorrena bazterbidetik beste guztiak aurreratzen nola saiatzen den ikusten dugu, bitartean denbora, dirua eta, batzuen jarrera ikusita behintzat, osasun mentala ere galduz. Auto ilarak garestiak dira. Garestiak ingurumenarentzat, ibilgailuen CO2 emisioengatik. Garestiak, erregaia xahutzen delako. Baina bereziki garestiak denbora galtzen delako, lan orduak, eta beraz, dirua. Azken hau da auto-ilaren fakturan pisu gehien duen kontzeptua. Eta faktura ez da nolanahikoa: Espainiako Estatuan urtero BPGren %2 galtzen da auto-ilaratan edo, beste modu batera esanda, 15.000 milioi euro. Eusko Jaurlaritzako Trafiko Zuzendaritzaren arabera, EAEn sortzen diren atasko nagusiak puntualak dira, ez daude egunerokotasunari lotuak. Oporretako irteera eta itzulera operazioetan eman ohi dira edo istripuen ondorioz. Astekari honen Lasarte-Oriako egoitza ez da txarra horren adibideak topatzeko, N-1 errepidea aldamenetik pasatzen baita. Joan den apirilaren 25ean, inguru honetan lan egiten dutenen artean gutxi izan ziren lantokira garaiz iritsi zirenak. Goizean goiz kamioi batek istripua izan zuen N-1a Andoaindik pasatzen den zatian, Gasteizeko norabidean. Karga guztia irauli eta zaila izan zen errepidea berriro garbi uztea. 6 orduko ilarak eragin zituen istripu honek. Azken asteei erreparatuz gero, irailaren 26ko lehen orduetan beste kamioi batek istripua izan zuen Irungo mugara iritsi baino lehen. Errepidea azulejoz betea utzi zuen istripuak eta goizeko 09:00etarako ilara dagoeneko Lasartera iritsia zen ia. Handik egun gutxira, hilaren 30ean berriro...\nPsikoteknikoak: Gauez ikustea\nKONTUAN HARTU BEHARREKOA… Gaua iristean errepidean dabiltzanei bi ezinegon sortzen zaizkie: ikustearena eta ikusia izatearena. Lehenengoa konpondu ahal izateko, erabakigarria da gidariak ikusmena ondo izatea, ibilgailuaren argiak ondo egotea eta bertan dauden laguntza-seinaleei jaramon egitea. Bigarrena konpontzeko, oinezkoek eta txirrindulariek osagarri islatzaileak eta kolore argiko arropa izan behar dute. AHOLKUAK Ilunabar aldera, argi naturala ahultzen hasten denetik, gidarien ardura nagusia ikustearena eta ikusiak izatearena izan behar du. Ibilgailuen argiak oso garrantzitsuak dira gauez eta ikuspen urriko baldintzetan. Hori dela-eta, ezinbestekoa da tailerreko teknikari batek aldian-aldian edo berrikuspen-kanpainetan, argiak doitzea. Gidariren batek arazoak baditu objektuak argi eta garbi bereizteko edo beste ibilgailuen argiek min ematen badiote, bere eta besteen segurtasunagatik, mediku okulistarengana joan beharko luke ikusmena begira diezaion. Motorrean, ziklomotorrean, bizikletan edo oinez bagoaz errepidearen ertzetik, dagozkion argiak eramateaz gain, komenigarria da ikusteko moduko arropak eramatea; oinezkoei dagokienez, islatzaileak ere erabiliko dira. Bestalde, betaurrekoak behar dituzten gidariek islen aurkakoak erabiliko dituzte eta motoristek kontu handia izango dute kaskoaren...\nGidabaimena berritzea: Gaixotasunak, botikak eta errepidea\nby Administrador | Jan 27, 2016 | Berriak\nSeguru gidatu nahi duenak jakin behar du gaixotasunak zein sintoma dituen eta zein tratamendu eman behar zaion; gauza guztien gainetik, osasun langileek esandakoari jaramon egin behar dio, eta autoa ez hartzeko gomendatu badiote, kasu egitea komeni da Atea ireki, giltza sartu, ispiluak egokitu eta autoa abian jarri. Horixe egiten dute milioika lagunek egunero-egunero, han eta hemen, ia modu automatikoan. Autoaren giltza ez ahaztea izaten da askoren kezka bakarra, eta ez dira jabetzen zer arrisku duen errepideak. Bizia joan ohi da gurpil gainean, gurea eta besteena, eta tentu handiz zaindu behar dira zenbait alderdi. Adibidez, botikaren bat hartzea oso kaltegarria izan daiteke gidatu behar duenarentzat, edo diabetiko batentzat oso arriskutsua izan daiteke gosaldu gabe goizen errepidera irtetea. Autoa hartu eta gidatzen dugunean, gure zentzumenek, ezagutzak eta alderdi motorrak bat eginda joan behar dute, nahiz eta gidari askok ez dioten garrantzirik ematen horri (zenbatentzat, autoak soilik du motorra…). Osasun gorabehera batzuek, ordea, asko gutxitu dezakete gidariaren gaitasuna, eta horrek areagotu egiten du istripuren bat izateko arriskua. Batik bat, prozesu akutu eta kronikoekin gertatzen da hori. Zentro Mediku Psikoteknikoen Espainiako Elkarteak (ASECEMP) egin dituen ikerketek erakusten dutenez, urtean 37.000 pertsona geratzen dira gidabaimena atera gabe osasun arazoen eraginez (azterketak egiten dituztenen % 0,94). Gaixotasun kronikoen artean, akutu bihurtzen direnek murrizten dute gehien gidatzeko gaitasuna, edo pertsona hondatzera iristen direnek. Europan abian jarri duten proiektu batek erakutsi du, INMORTAL proiektuak, hain zuzen (Norvegiako Ekonomia eta Garraio institutuak eraman du aurrera), nahasmendu neurologikoak eta buru gaixotasunak direla istripu-eragilerik handienak. Horien ondotik datoz, hurrenkera horretan, botikak eta diabetesa. Honako gaitz hauek, berriz, eragin gutxixeago dute: gaixotasun kardiobaskularrak, sistema lokomotorreko arazoak eta artritisa, entzumen arazoak eta...


Urte eta erdiko bidea, Bidador helmuga | Kultura | Berria\nDena prest da Iruñean bihar 'Joxemiel Bidador' pastorala taularatzeko. Orain bost urte lehen ideia sortu zenetik, luzea eta parte hartzailea izan da prestaketarako bidea. Atzera begira, bat datoz denak prozesuan sortutako giroa goratzean.\nBide luzea behar du tontorrera iristeko edozein saiok. Ez da egun batetik bestera erreal bihurtzen behinola ideia hutsa zena. Horren erakusgarri da Joxemiel Bidador pastorala; bihar estreinatuko dute, Iruñeko Burgoen plazan. Baina luzea izan da gailurrera iritsi aurreko bidea.\nEzaguna da egitasmoaren jatorria: Joxemiel Bidador idazle, ikertzaile eta folklorista hil eta gutxira egindako omenaldian, 2010ean, agertu zen asmoa lehen aldiz. «Iruñean inork pastoral bat mereziko badu, Bidadorrek merezi du», esan zuen norbaitek, eta arrazoia eman ingurukoek. Halere, tiraderan gorde zuten orduko asmoa, noizbait, akaso sekula ez, berriz zabaltzeko zain.\nIaz, ordea, Ederlezi pastoralak bisitatu zuen Iruñea. Gogoan du Jon Alonsok orduan sentitutakoa: «Iruditu zitzaigun tamainan ez zuela horrenbeste jende behar, ez zela horren luzea eta, oro har, egingarria zela». Lau urte lehenago piztutako asmoa agertu zitzaien berriro, parez pare. Eta ez zioten ihes egiten utzi: «Egun horretan bertan erabaki genuen baietz, eginen genuela».\n«Ederlezi-ren emanaldiaren egunean Zaldiko Maldiko elkartean afaldu genuen Zuberoako jendearekin, eta giro horretan erabaki genuen pastorala egitea». Kike Diez de Ulzurrun egitasmoaren beste bultzatzaileetako batenak dira hitzak. Argi ikusi zituen osagaiak mahai gainean: «Ikusi genuen hemen bagenuela jende aproposa. Testua idazteko prest agertu zen Alonso, eta antolaketa lanetan eskarmentua dugu hemengo taldeok». 2014ko maiatza zen. Ordutik aurrerakoa geroz eta jende gehiagoren parte hartzeaz aberastutako bidea izan da, gaur arte.\nNonbaitetik hasi beharra zegoenez, testuaren zirriborroa ondu zuen Alonsok. «Garai batean pastoral batzuk ikusi nituen, eta banituen orduko libretoak eta testuak. Handik hartu nuen eredua, koplak eta nola egin ikusteko». Joan den udarako prest zen testu hura. Hura eskuan zuela jo zuten Alonsok, Diez de Ulzurrunek eta Patxi Larrionek Zuberoara, Mixel Etxekoparrengana. «Asmoaren berri eman genion», dio Diez de Ulzurrunek. «Berak konbentzitu gintuen pastoralarekin aurrera egiteko».\nAritz Ibañezi eta Ihitz Iriarteri egokitu zitzaien pastoralaren errejenta edo zuzendari artistikoaren eginkizuna. Ibañezek, Iruñeko Duguna taldeko kidea baita, bazuen Zuberoako pastoralen berri, noski. «Baina ez da gauza bera ikusle gisa edo barnetik ezagutzea». Iriartek, ordea, zuberotarra eta Amaren Alabak taldeko kide denez, txikitatik zuen harreman estua pastoralarekin. Baina ez ditu ezkutatzen proposamena jasotakoan izandako zalantzak: «Pentsatu nuen: 'Hara, pastoral bat Nafarroan, Zuberoatik kanpo, gauza ona izanen da?'. Baina gero testua ikusi nuen, eta baita zer testuingurutan egina zegoen ere. Ikusi nuen jende guztiak zekiela euskaraz eta testuinguru berezian heldu zela pastorala. Horrek dudak kendu zizkidan».\nMuina zehaztuta, taldea osatuko zuten gainerako pertsonak bilatzea izan zen hurrengo urratsa. Kantariak, musikagileak eta dantzariak, besteak beste. Pastoralaren atzean dauden lau taldeetara jo zuten horretarako —Euskaldunon Biltokia, Zaldiko Maldiko, Karrikiri eta Duguna—, baina badira beste dantza eta kultur taldeetatik iritsitakoak ere. Orotara, 60 pertsona inguru izanen dira bihar oholtza gainean. Eta hori, berez, «aberasgarria» da, Ibañezek dioenez: «Familia txiki edo handi bat sortu da. Pastoralak daukan kontuetako bat hori da, hor lanean ari direnen arteko kohesioa bultzatzen duela. Hori garrantzitsua da».\nZuberoako pastorala Iruñera ekartzea izan da, hasieratik, antolatzaileen helburuetako bat. «Iruñeko berniza ematea», Ibañezek dioenez. Eta Alonsoren testuan bertan daude horretarako saioak. «Zuberoako moldea hartu dugu», dio idazleak, «baina gure ezaugarrietara ekarriz». Bi bandoen arteko lehia du ardatz Zuberoako pastoralak, eta dualismo horren bitartez kontatzen du pertsona baten bizitza. Kristauak (hots, onak) eta turkoak (gaiztoak) dira bi bandoak, eta onen alde lerratu ohi da protagonista. Kasu honetan, ordea, «barregarri» iruditu zitzaien antolatzaileei gaiztoen rola hartzea. «Txiste moduan egin dugu», dio Alonsok. Iriartek ez ditu gaizki ikusten pastoralaren egokitzapenak: «Egungo pastorala ez da orain 50 urte edo 100 urtekoa. Beldur handiagoa ematen dit pastoral fosildu batek eboluzioa duenak baino».\nPrest da dena, bihar, Bidadorren lana eta bizitza taularatzeko. Iruñeko euskaldunena ere kontatuko da, bide batez, eta baita, horri kontrajarrita, Nafarroa ofizialak orain arte izandako jarrera ere. Astelehenetik amaituta daude sarrerak, eta badirudi eguraldia lagun izango dela. Goizean, 12:00etan, mustra edo desfilea izango da Alde Zaharreko kaleetatik. 17:00etan iritsiko da pastoralaren ordua. Atzean gelditu dira dozenaka saio eta moldaketa. Eta hitz politak baino ez dituzte guztiek bideaz mintzatzean. «Ederra izan da Joxemielen irudiaren inguruan sortutako giroa», Ibañezentzat. Akaso horregatik biharkoari bezain beste begiratzen dio atzokoari ere: «Biharkoa garrantzitsua da guretzat, baina kasik garrantzitsuagoa orain artekoa».


Etorkizuneko Liderrak Programarako hautagaiak aurkezteko epea zabalik • ALC\nHasiera // Mediateka // Blog // Etorkizuneko Liderrak Programarako hautagaiak aurkezteko epea zabalik\nAgirre Lehendakaria Centerrek sustatu eta zuzendutako Etorkizuneko Liderrak Programaren IV. Edizioak hautagaiak aurkezteko epea ireki du, eta urriaren 16an amaituko da. Edizio honen ardatz nagusiak honako hauek izango dira: batetik, berrikuntza irekiko plataformak eta Nazio Batuen Garapenerako Programarekin (PNUD/UNDP) ALC nazioartean garatzen ari den proiektuak eta, bestetik, OECD edota ClimateKic nazioarteko erakundeekin egingo den lana. Bertan parte hartzen dutenek esparru ezberdin bezain osagarrietan adituak diren nazioarteko profesional eta irakasleen hautaketa bikain baten eskolak jasotzeko aukera izango dute.\nHirurogei gazte inguruk hartu dute parte aurreko hiru edizioetan. Etorkizuneko Liderren Programaren IV. Edizioan parte hartzeko hautatutakoek aukera paregabea izango dute oso esparru ezberdinetako irakasleekin prestatzeko eta elkarri eragiteko. Irakasle horiek ikuspegi integralagoa eta aberatsagoa emango diete landuko den asmo handiko eta egungo gaiaren inguruan.\nHorrela, irakasle-taldea honako hauek osatuko dute, besteak beste: Juan Jose Ibarretxe Lehendakari-Ohia eta Agirre Lehendakaria Fundazioko Lehendakaria, Xabier Barandiaran (UPV-EHU), Jule Goikoetxea (UPV/EHU), Izaskun Landaida (Emakunde), Angela Hanson (OCDE), Giulio Quagiotto (UNDP Asia-Pazifikoa), Roberto Nuño (Deusto Business Health), Joseba Zalakain Eguia Careaga Fundazioaren Dokumentazio eta Ikerketa Zentroa), Stephen Ansolabeherea (Harvard University), Joshua Fisher (AC4 Lurraren Institutuaren Lankidetza, Gatazka eta Konplexutasunari buruzko Partzuergo Aurreratua, Columbiako Unibertsitatea), Aritz Otxandiano (Fagor Group), Naiara Goia (Mondragon), etab.\nEgiaztatutako programa horren IV. edizioak arreta ez du soilik berrikuntza-plataformetan eta ALC lehen aipatutako nazioarteko erakundeekin lankidetzan ari den mundu-mailako arrakasta-kasuetan jartzen; lanean ari garen tokiko hainbat proiekturi ere (Gipuzkoako Foru Aldundia edo Debagoiena 2030) erreparatzen die, hauek ere aipatutako nazioarteko erakundeekin konektatzen ari direlarik beren izaera eta garrantziagatik.


Plasnorrek manparetara bideratuta dauden metakrilatozko xafla gardenak egingo ditu – Ekonomiaren KZ\nMAIALEN MUSATADI / 2020-06-01/ Legazpin egoitza duen Plasnor enpresa gipuzkoarra erreferentea da hainbat sektoretarako plastikozko xafla eta xafla koloredunen fabrikazioan. Gaur egun koronabirusa pandemia egoeran dagoenez, plaka gardenak egiten hasi gara metakrilatoan (PMMA) eta poliestirenoan (PS), Covid-19aren osasun-krisi honetan pertsonen babesa eta segurtasuna bermatzeko.\nXafla gardenak egiten dituzte, eta eraldatu ondoren, birusaren aurrean babesteko manpara gisa erabiliko dira, beste aplikazio batzuen artean. Gaur egun, bezeroen premia nagusia birusaren aurkako babesa da; beraz, denbora errekorrean, estrusio-instalazioak egokitu dituzte metakrilatozko eta poliestirenozko plakak egiteko, kutsaduraren aurkako irtenbiderik onena eskaintzeko. Plasnorretik adierazi dutenez, ekimenaren “helburua da gaur egungo egoeran holtzak egiten dituzten enpresekin lankidetzan aritu ahal izatea, babesleentzako materialik ez hornitzeko irtenbideak emanez eta gizarteari lagunduz, 19-kobidaren aurrean prebentziozko erantzun hobea emanez”.\nGarrantzitsua da establezimendu eta lantoki guztietan koronabirusaren aurkako neurriak hartzea. PMMA eta PS Cristal Incoloro plakak bezeroen eta saltokien arteko hesi bat sortzen duten babes-holtzak ekoizteko erabiltzen dira, eta, era berean, pertsonen arteko distantzia bermatzen dute bulegoetan, fabrika industrialetan edo ibilgailuetan.\nGainera, aurretik, Plasnorrek, produktu termokonformatuen fabrikatzaile gisa, pandemiaren aurkako neurrietan lagundu du ospitaleetako oheetarako elementu plastikoak fabrikatuz. Egitasmo berri honek indartu egiten du pandemiari aurre egiteko enpresak lehenengo minututik hartu duen lankidetza politika.\n← Bizkaiko Aldundiak 2,1 milioiko konpentsazioa emango dio nekazaritza sektoreari\nTekniker lanean ari da gidatutako ziztadako eramangarria optimizatzeko →